text:
Helena og Hanus Samuelsen 09.10.2018 (10:47)
Eingin fer væl av, at annar fer illa
Tað var ikki uttan svørðslag, at vit fingu húsini á Eirargarði 14 og 16. Fólk vóru fyri og ímóti, at bygt varð á sjúkrahúsøkinum. Málið endaði í Løgtinginum. Burtur úr tí kom fyrst ein løgtingsamtykt og so aftur ein nøkur ár seinni. Báðar ásannaðu, at varð ikki bygt á Eirargarði, bleiv einki bygt tá. Men samtykt varð eisini, at tað, sum bleiv bygt í framtíðini, skuldi byggjast í smærri eindum runt um í landinum. Og soleiðis er tað gjørt.
Vit, sum eiga okkara á Eirargarði, leggja ikki fót fyri at nýtt verður bygt í Suðurstreymi, tað er harðliga tiltrongt. Men eingin fer væl av, at annar fer illa. Okkara gomlu á Eirargarði 16 eru ikki øðrvísi enn onnur gomul fólk. Tey vilja vera heima sum longst. Og vit, sum avvarðandi, mugu siga tað fyri tey, tí tey eiga eingi orð, duga ikki at tala fyri seg í orðum. Men eyguni tala og ótti kemur á summi, tí tey skilja ikki, hvat hendir. Nú biðja vit bara um, at bøtt verður um gamla heim teirra, so húsfólk og starvsfólk fáa frægari umstøður.
Nú eru vit aftur í 70ára stríðnum. Hesaferð er niðurstøðan hjá teim ráðandi at byggja nýtt. Men fyrst skal byggjast eitt harðliga tiltrongt barnaheim og so sambýli í Hoyvík, áðrenn nakað verður bygt til tey, sum í dag búgva á Eirargarði 16. Hetta liggur so langt frammi í tíðini, at fleiri av teimum og vit avvarðandi neyvan uppliva tað. Tí er tað okkara bøn bara tað, at bøta um hjá teimum, sum hava uppiborið, at tey og teirra starvsfólk fáa betri umstøður.
Tað er soleiðis, at fleiri nýggj fólk eru flutt inn í seinastuni, og vit eru kunnað um, at fleiri koma aftrat. Hetta átti ikki at latið seg gjørt, fyrr enn neyðugar ábøtur vórðu gjørdar, so at tað gerst meira liviligt og arbeiðsligt í húsunum. Komu ikki ung fólk inn at búgva, var natúrligt fráfall, sum tað eisini er, tey gomlu sluppu at vera heima sum longst og húsini tómdust so líðandi. Tey ungu í dag krevja aðrar umstøður enn tær eru á Eirargarði 16 í dag.
Helena og Hanus Samuelsen,
avvarðandi
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Mikukvøldið 21. august var hugnalig hátíðarløta við Toftavatn, í samband við at Símun Nónklett og aðrir hava latið Nes og Runavíkar kommunum eina standmynd, ið er sett upp við gøtuna um innara vatn.
Veðrið var av tí allafagrasta, og eini 200-300 fólk høvdu leita sær eftir gøtuni til standmyndina.
Jóhannus Danielsen, borgarstjóri í Nes Kommunu, bjóðaði vælkomin og greiddi frá verkætlanini við gøtuni um vatnið - gongdini higartil, og at gøtan hevði fingið 1. virðisløn fyri at vera best røkta bygda- og varðagøta í 2012.
Síðani fekk listarmaðurin, Símun Nónklett, orði. Hann takkaði fyri tiltakið, og nýtti samstundis høvi at takka teimum, ið høvdu hjálpt honum at fullføra verkætlanina. Hann greiddi eisini frá íblástrinum og arbeiðinum.
Listamaðurin fekk handað eitt blómutyssi, og síðani sang Kór Glyvra Kirkju so inniliga tveir fosturlandssangir.
Magnus Rasmussen, borgarstjóri í Runavíkar kommunu, hugleiddi um standmyndina, listamannin, umhvørvið og motivið av seyðamanninum og hundi hansara, sum er so kent fyri okkum í Føroyum.
At enda leiddi Kór Glyvra Kirkju fjøldina í tjóðsanginum.
Myndarøð: {3B026F29-6C37-48EE-8B43-981449DDDFDD}

robotstxt: allowed

filter: keep


text:
Ingi Samuelsen
27.06.2017 - 13:10
Ítróttur > Ítróttur > Golf
Í dag byrjaðu kappingarnar hjá golfleikarunum, sum eru við til oyggjaleikir á Gotlandi.
Fimm føroyskir golfspælarar eru við. Finngerð Sólbjørg Clark er - aftur hesaferð - einasti kvinnuligi luttakari, meðan mansliðið hesaferð er mannað av Ragnari Isaksen, Janusi Norðberg, Líggjasi Jógvanssyni og Rógva Mikkelsen.
Í dag spæla teir á breytini hjá Slite Golfklub. Býrin Slite er tann næststørsti býurin á Gotlandi, og liggur á eysturstrond Gotlands, um 35 kilometrar frá Visby.
Í morgin skulu golfararnir royna seg á Visby Golfklub - hóast navnið liggur vøllurin 25 kilometrar sunnan fyri Visby. Hetta verður mett at vera ein sera góður vøllur, er raðfestur sum triðbesti í øllum Svøríki.


text:
Eg royni at koma aftur í form. Eg havi runnið nakrar túrar saman við bólkinum, sum Vera rennur við. Ferðin hevur onkuntíð verið hægri, men sum støðan hjá mær er í løtuni passar teirra tempo fínt. Havi tó runnið onkrar túrar við hægri ferð, treyðugt so.
Í dag hevði eg sett mær fyri at renna intervallir. 4 ferðir 1 km. Intetvallir renni eg sum oftast í Änunum ella á bandi. Veðrið var perfekt í dag. Klokkan 17:30 aftaná at hava sett eplini útá varð kósin sett norður í Ánirnar.
Eg byrjaði sum altíð við 3 km upphiting, við 3 rykkum á 300 m í seinnu helvt. Aftaná stuttan steðg við eitt sindur at strekkvenjingum var klárt at fara í holtur við intervallir.
Máli var at halda 4 min pr. km. Hetta var kanska for høgt mál at seta. 1. km gekk væl, við 500m segði uri 1:55, eg kann gott merkja at tað er langt síðani eg havi runnið so skjótt. 1. km avgreiddur við 3:52. Sera gott, faktiskt ov skjótt, 8 sek er nógv pr. km.
Eftirsum eg byrjaði á Buchwald so var eg nú komin norður til Jehova John, so nú skuldi rennast suðureftir, og nú fór eg at fáa loti í móti mær, hóast lítið lot so kann tað saktans merkjast tá ið tú rennir, og tað ger mun. Eg legði hart út, fyri at kunna halda 4 tempo. Tá ið avtornaði megnaði eg at renna ímóti lotinum 3:50, alt, alt í verðini ov skjótt fyri meg í verandi støðu. Og skuldi tað eisini vísa seg seinni.
Eg joggaði 300m, og gekk aftur til start og setti í gongd við 3. intervalli, nú byrjaði eg at merkja okkurt í høgra læri framman, eg mátti seta ferðina niður. 3. km endaði á 4:01. Um eg hevði runnið hini bæði fyrru uppá 4 min sum av tala so hevði hetta nokk ikki hent.
Eg føldi nú at okkurt var í umbúna, sum saktans kundi blivi til meira. Skuldi eg bara steðga, ella skuldi eg trossa síðsta intervalli í gjøgnum. Eg sigi altíð við onnur sum renna at steðga beinanvegin, um tey merkja okkurt óvanligt. Nú standi eg sjálvur í slíkari støðu. Eg taki avgerð um at prøva, hugsi tað gongur um eg haldi meg til tempo 4. Tað er hóast alt munur á 4 og 3:50. Eg leggi avstað og tað tykist ganga gott fyrstu 200m, men so merki eg at læri mótmælir altsamt meira, við 400m má eg seta ferðina niður. Eg joggi síðsta strekki, og avgreiði 4. intervall við 4:46.
Tað, sum hendi hjá mær í dag var bert ein ávaring frá kroppinum um, at eg slettist ikki eri tilreiðar at renna so skjótt sum eg prøvaði uppá ídag. Høvdi vildi, men kroppurin vildi ikki.


text:
Sverri Egholm
02.10.2017 - 17:09
Tíðindi > Uttanlands > Vanlukkur
Donald Trump hevur hildið røðu fyri amerikanska fólkinum í dag eftir hendingina í Las Vegas í gjárkvøldið.
- Vit eru savnað í sorg og skelki, segði hann millum annað.
Gerningsmaðurin er 64 ára gamli Stephen Paddock, sum av 32. hædd á einum hotelli, fór at skjóta oman yvir eina mannabúgvu, sum var til countrykonsert. Í minsta lagið 50 fólk doyðu av skotunum og fleiri enn 400 eru særd.
- Brutalt myrdi hann 50 fólk og særdi fleiri enn hundrað fólk. Hetta var ein gerð í reinum óndskapi, segði Donald Trump.
Løgreglan fann gerningsmannin deyðan á hotellkamarinum eftir skottilburðin. Hann hevði gjørt av við seg aftaná hendingina. Í rúminum hevði hann 10 skjótivápn, skrivar Danmarks Radio á heimasíðuni.
Mikudagin vitjar forsetin Las Vegas og fer at hitta bjargingarfólkini, sum vóru fyrst á staðnum eftir hendingina og avvarðandi familjunum.


text:
Rúsdrekkasølan heitir á øll ung, sum keypa í handlum okkara, um at vísa samleikaprógv sjálvboðin. Endamálið er at tryggja, at øll, sum keypa frá okkum, eru 18 ár og eldri, eins og lógin áleggur.
Hetta lættir um hjá starvsfólkum okkara, tá ivamál eru um aldur á ungdómi. Tá ung vísa samleikaprógv sjálvboðin, eru tey við til at gera avgreiðsluna við kassan skjótari og smidligari, so viðskiftafólk okkara verða nøgd, samstundis sum vit halda okkum til lógarkarmin, vit arbeiða undir.
Løgtingslóg nr. 20 frá 10. mars 1992
§ 17. 1) Tað er forboðið, at selja ella flýggja út rúsdrekka til persónar, sum ikki eru fyltir 18 ár, ella at flýggja út rúsdrekka, um tað er sannlíkt, at rúsdrekka er tilætlað øðrum, sum ikki lúka treytirnar fyri at fáa rúsdrekka.
Stk. 2. 1) Tann, sum selir, flýggjar út, skeinkir ella letur skeinkja rúsdrekka, hevur skyldu til at um neyðugt tryggja sær við framvísan av samleikaprógvi, at móttakarin lýkur aldurstreytina.
Tað er ein av fremstu uppgávunum hjá Rúsdrekkasølu Landsins at hava ein virknan leiklut í at menna eina góða drykkjumentan í samfelagnum.
Sum einkarsøla kennir stovnurin alt ov væl keðiligu fylgjurnar av rúsdrekkamisnýtslu og er sera tilvitaður um sína samfelagsligu ábyrgd.
Fyri hvørt ár, sum fyrsti smakkurin av alkoholi verður útsettur, minkar vandin fyri at gerast bundin av rúsevnum við 14 prosentum. Tað vísir amerikonsk gransking.
Nógvar orsøkir eru til, at tannáringar og alkohol ikki hóska saman:
1. Í tannárunum mennast vit
Tað er tá, tú mennir nýggjar socialar førleikar, sum at nærkast hinum kyninum við dansi og práti. Hetta skal helst gerast uttan alkohol. Um tú byrjar at drekka tíðliga, er stórur vandi fyri, at tú altíð fer at kenna tørv á alkoholi fyri at kunna nærkast hinum kyninum.
2. Tannáringar duga ikki at meta um fylgjurnar av at drekka alkohol
Ung hava ilt við at kenna á sær, nær tey hava kenning, og tey verða tí ofta alt ov full. Tann, ið drekkur heilt nógv í tannárunum, kann gerast bundin eftir fáum árum. Hjá vaksnum tekur tað longri tíð at gerast bundin, og tá er lættari at síggja ávaringartekinini og steðga meðan tíð er.
3. Fullir tannáringar kunnu koma heilt illa fyri
Tá tú ert fullur gerast vandarnir størri, av tí at heilin ikki virkar eins væl og vanligt. Tey flestu, ið royna narkotika á fyrsta sinni, eru ávirkaði av rúsdrekka. Og flestu ungfólk, sum hava sex uttan veruliga at vilja tað ella gera tað uttan fyribyrging, eru ávirkaði av rúsdrekka.
Foreldur at tannáringum eiga sostatt at stuðla børnum sínum at bíða so leingi ið til ber við alkoholnýtslu.
Teksturin er týddur úr svenska faldaranum, "Fakta, tips och myter om alkohol och hälsa", sum er at fáa í øllum teimum svensku einkarsølunum.
Sí áhugaverdan lesna um evnið niðanfyri:
NRK - "tá mamma og babba drekka"
WHO Evidence for the effectiveness and cost-effectiveness of interventions to reduce alcohol-related harm
WHO Handbook for action to reduce alcohol-related harm
Les meira um hvussu tú handfer rúsdrekka við skili á Alt om alkohol


text:
Ólavsøkan 2015 AR
Jóannes Hansen 28.07.2015 (16:18)
Argjabáturin hevur vunnið 13. FM heitið
Tað varð ongantíð tann spenningur í ólavsøkukappróðrinum millum 8-mannaførini, sum undanfarnu kappingar høvdu lagt upp til.
Heiðabáturin og Argjabáturin høvdu báðir møguleika at vinna FM, og tað var Argjabáturin, sum vann.
Longu í fyrsta taki fór Argjabáturin framum tann gula innan úr Heiðum, og síðani var spurningurin bara, hvussu stórur og sannførandi sigurin fór at verða.
Heiðabáturin megnaði ongantíð at bjóða av, og tá ið bátarnir fóru skúmandi fram ímóti málinum, var Argjabáturin eina bátslongd undan Heiðabátinum, sum aftur var eina bátslongd undan Kvívíkingi, sum luttók fyri fyrstu ferð í ár, og sum var eina bátslongd aftanfyri Heiðabátin.
Merkisvert er tað, at hetta var trettanda ferðin, at Argjabáturin vann FM. So ofta eru tað bara tveir bátar, ið áður hava vunnið – Havnarbáturin og Jarnbardur við kvinnum.


text:
Innbjóðing til FK kappingarnar 2011
Til flogbóltsfeløgini
INNBJÒÐING TIL FK KAPPINGARNAR 2011
FK flogbóltskapping fyri eldri deildir verður leygardagin 29. okt. 2011.
Eik liga finalurnar verða sunnudagin 30. okt. 2011.
FK kapping fyri yngri deildir verður 19. nov. 2011 og 3. dec. 2011.
G/D12 - G/D14 - G/D16 – KVU/MU
KIDS level 0 – 1 – 2 – 3 – 4 – 5
(Her kunnu broytingar koma fyri)
Tilmelding til báðar FK kappingarnar innan 2. okt. 2011.
Tilmelding skal sendast til teldupost: hallavh(KURLA)yahoo.com
Luttøkutreytir:
Luttøkugjald
EIK liga: kr. 500,00
1. og 2. deild: kr. 350,00
Yngri deildir: kr. 200,00
Gjaldast skal á kontu í BankNordik 6460 430.726.9
Er luttøkugjald ikki móttikið innan ásettu freist, kann nevnda lið/felag roknast sum ikki tilmeldað.
Eldri deildir: Luttakandi lið hava skyldu at hava dómarar til dystirnar í bólkunum. Harafturat verður heitt á leikararnar um at hjálpa til við at døma finalu umfør.
Tit frætta nærri, tá kappingin er løgd.
Broytingar verða ikki gjørdar aftaná, at tilmeldingarfreistin er úti.
Við flogbóltskvøðu
Flogbóltsfelagið Fleyr


text:
Fyri fyrstu ferð síðani 1992 verða Føroyar ikki umboðaðar á oljumessuni í Stavanger í ár. ONS-stjórin vónar kortini at síggja føroyingar sum vitjandi á messuni.
Leif Johan Sevland, fyrrverandi borgarstjóri í oljubýnum Stavanger og í dag stjóri fyri risastóra altjóða oljumessutiltakinum ONS, dylur ikki fyri, at hann er hollur Føroyavinur. Og hann hevur nakað at hava tað í. Sum borgarstjóri hevur hann havt tætt tilknýti til føroyingar, ið hava arbeitt í norsku oljuvinnuni, og sum stjóri fyri ONS nú í mong ár hevur hann havt høvi til at taka ímóti føroyingunum, ið hava luttikið á oljumessuni og á festivalinum á bryggjuni í Stavanger, har sluppin Westward Ho fram til í ár hevur verið fastur táttur í býarmyndini. Í dag – bert fáar vikur undan upplatingini av hesi 23. messuni av sínum slag – harmast hann um, at Stavanger má vera føroysku luttøkuna fyriuttan.
Hóast Føroyar hava luttikið á ONS, sum verður hildið annaðhvørt ár, síðani 1992, so var undirtøkan í ár í minnara lagi til at kunna forsvara at hava ein sjálvstøðugan landabás á messuni ella slupp og tjald á bryggjuni í Stavanger.
Tað var annars tann tíð, tá hundraðtals føroyingar luttóku á ella vitjaðu stóra ONS tiltakið. Vit minnast serliga aftur á tiltakið í 1994, tá Poul Mohr, sáli saman við Eyðun Elttør, landsstýrismanni myndaðu føroyska básin og har heilsaðu upp á Harald Kong - ella tá undangongufólk í tilrættaleggingini av føroyskari oljuvinnu, so sum Árni Olafsson, Martin Heinesen og Arne Nørrevang vóru partur av føroyska básinum og kundu venda heimaftur við íblástri frá bæði norskari og altjóða oljuvinnu – til at seta føtur undir eina føroyska oljuvinnu.
At einki lønandi fund er gjørt á føroyska landgrunninum higartil man uttan iva vera ein høvuðsorsøkin til, at Føroyar fyri fyrstu ferð ikki luttaka á ONS. Og tað heldur Føroyavinurin og stjórin fyri tiltakinum, Leif Johan Sevland vera stórt spell. Tí hann metir framvegis, at Føroyar ein dag gerast ein oljutjóð við egnum oljukeldum.
ONS stóra undirtøku
Oljuportalurin hitti henda norska slóðbrótaran og spurdu vit hann, um tað ikki hevur verið ein tung føðing at fara undir aftur at fyrireika oljumessur eftir prísskædlið í vinnuni.
“Tíðirnar eru broyttar aftur til tað betra. Tað er aftur stórur áhugi fyri ONS 2018, sum hevur fingið stóra undirtøku. Vit merkja eisini, at bjartskygni er stórt í oljuvinnuni, og fólk gleða seg til hetta stóra tiltakið, sum verður um nakrar vikur.
Vit fara at bjóða fram eina sera flotta og góða framsýning m.a. við luttøku av 28 oljufeløgum. Vit hava eisini ment skránna fyri ONS soleiðis, at 600 ymsir fyrilestrarhaldarar fara at hava framløgur á sjey ymsum pallum. ONS hevur altíð verið framúr til at taka upp tað nýggja, sum hendir í vinnuni, og tað sæst aftur á ONS 2018, sum nú er vorðið eitt týðandi møtistað innan alt orkuøkið.
Leif Johan Sevland er so heppin at hava kunnað fylgt oljutilgongdini í býnum frá fyrsta degi, í mong ár fyrst sum borgarstjóri. Fyrstu ferð skipað varð fyri ONS messuni í Stavanger var í 1974 og er ONS 2018 nr. 23 í røðini. Hetta er eitt altjóða møtistað fyri orku, tøkni og innovatión. Her hittast fólk og tosa um alt hugsandi innan orkuvinnuna. Sambond verða skipað. Ársins tema er “Innovate” og fer ONS 2018 at varpa ljós á týdningin tað hevur at vera innovativur ella sum hann orðar seg – at innovera. At hugsa øðrvísi, váða nakað nýtt. Tað er innan tøkni, men eisini innan leiðslu. Millum feløgini, ið arbeiða við innovatión og sum luttaka á messuni, eru Google, Amazon, Microsoft og IBM.”
Leif Johan Sevland sigur, at ein merkir nýtt bjartskygni innan vinnuna, og fólk verða aftur sett í størv. Eisini verður nógv gjørt burtur úr ungdóminum og tess luttøku í vinnuni. Stórur dentur verður eisini lagdur á varandi orku og reina orku vísir stjórin á.
Fer at sakna føroyska flaggið
Norski oljuveteranurin heldur tað vera stórt spell, at tú í ár ikki fer at síggja føroyska flaggið veitra á ONS, nakað tú hevur sæð á hvørjum ONS tiltaki síðani 1992.
“Føroyar hava verið partur av ONS so langt aftur eg kann minnast. Á framsýningini, á festivalinum og á Westward Ho við bryggjuna.
Tað er tí ein sera stórur saknur, at føroyingar ikki eru við á oljumessuni ONS í ár. Føroyar hava verið eitt týðandi íkast tey seinastu mongu árini. Tit hava verið sera sjónlig og hava megnað at marknaðarføra Føroyar mótvegis ídnaðinum á ein týðandi hátt. At tit hava verið við hevur eisini verið góð reklama fyri Føroyar sum ferðavinnumál. ONS er eitt týðandi møtistað. Eg vóni so inniliga, at tit verða við aftur í 2020. Og so vóni eg veruliga at kunna hitta so nógvar føroyingar sum vitjandi sum til ber á ONS 2018.
Leif Johan Sevland, ið kennir oljuvinnuna betri enn nakar annar, fylgir sjálvandi broytingunum og orkutilgongdini í heiminum, har varandi orka fær størri og størri týdning. Men hann ivast ikki í, at tað fer at vera tørvur á olju og gassi í nógv nógv ár aftrat.
“Avbjóðingin er at framleiða tað so reint sum tilber og sum klimamálini hava sett sær fyri. Vit stuðla eini yvirgongd til varandi orku, men hon fer á ongan hátt at kunna koma ístaðin fyri olju og gass í mong tíggjuár úti í framtíðini.”
media/2018/08/03/media-plus-resized/skarmbillede-2018-08-03-kl.-11.19.43.png
media/2018/08/03/media-plus-resized/skarmbillede-2018-08-03-kl.-11.25.53.png
media/2018/08/03/media-plus-resized/skarmbillede-2018-08-03-kl.-11.20.15.png
media/2018/08/03/media-plus-resized/skarmbillede-2018-08-02-kl.-15.42.20.png
media/2018/08/03/media-plus-resized/skarmbillede-2018-08-02-kl.-15.28.11.png
media/2018/08/03/media-plus-resized/skarmbillede-2018-08-02-kl.-15.29.13.png
media/2018/08/03/media-plus-resized/skarmbillede-2018-08-02-kl.-15.37.39.png


text:
Gevst bretska stjórnin at banka statsskuldina niður
Bretska May-stjórnin hevur sligið seg til tols við, at hon megnar ikki at lækka statsskuldina, men roynir heldur at forða henni at hækka, skrivar The Times.
Farnu 10 árini hava bæði Labour-stjórnir undir Blair og Brown og Tory-stjórnir undir Cameron og May roynt at kyrra veljarar og at sleppa undan politiskum og sosialum uppreistri við at læna netto £ 1,2 bió (= 10 bió kr, 10.000 mia kr).
Ring tíðindi, men politikarar royna at umganga politiskar kreppur, m.a. við at 3-falda bretsk statsskuldina úr £560 mia (= 5 bió kr) upp í £1,8 bió (16 bió kr).
So stór tøl, at vit ikki heilt fata tey. Í lutfalstølum skilja vit støðuna betur, um vit siga, at bretski staturin skyldaði 36% av BTÚ í 2007. Í dag er skuldin vaksin til 85% av BTÚ. (Thatcher hevði roterað í grøvini, um hon visti aftur í verðina).
Cameron lovaði longu í 2010 at lækka skuldina hjá labour, men tað øvugta hendi. May ætlaði tað sama, men veljaramisnøgd hótti stjórnina, so hon gav eftir, og verandi fíggjarlóg hevur leskað fleiri hóttandi almennar áhugabólkar.
Kortini sær ikki verri út, enn at almenni nýtsluvøksturin hevur flatað út. Eitt mál hjá May-stjórnini er nú at læna minni sum luftall av búskaparvøkstrinum. Men hon dregist við stórar innanhýsis trupulleikar orsakað av Brexit.
The Times væntar, at statsskuldin kann temjast, til næsta búskaparkreppa rakar, tá ið skuldin kann fara upp um 100% av BTÚ, sum Italia stríðist við.
Men søguliga hevur Bretland havt størri avbjóðingar av skuld enn í dag. Frá tí at bretska stjórnin fór at læna pening frá Bank of England stutt fyri ár 1700, til Bretland hevði kríggjast móti Fraklandi og USA í 18. øld og hevði vunnið kríggini móti Napoleon í 1815, hækkaði statsskuldin upp um 250% av BTÚ.
1800-talið var stórleikatíð Bretlands sum heimsins fremsta ídnaðar-, hjálanda- og handilsveldi. Tá vit koma fram til 1. Heimsbardaga, skyldar bretska stjórnin bert 30% av sínum BTÚ. BTÚ-ið var fleirfaldað undanfarnu 100 árini.
Fyrri og annar Heimsbardar vóru størstu vanlukkur fyri Bretland (og heimin annars). Í 1945 skyldaði bretski staturin aftur 200% av landsins BTÚ.
Men henda krígsskuldin minkaði skjótt niður í 40% av bretska BTÚ í 1990. Fyrr læntu statir pening til kríggj, nú læna tey seg um rygg til vælferðarnýtslu.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
31. Jan 2017
Leygardagin og sunnudagin 4. og 5. februar vera steypakappingar í amboðsfimleiki inni í Bylgjuni í Runavík. Ljósið hevur 36 íðkarar íalt, sum fara at kappast leygardagin og sunnudagin. Spennandi verður at síggja, hvussu íðkararnir fara at klára seg. ...
29. Jan 2017
Leygardagin 28. januar var 1. steypakapping í estetiskum fimleiki inni í Runavík. Kappingin var í tveimum umførum, har pinkur og smágentur kappaðust fyrst og síðan gentur, unglingar og kvinnur.Ljósið megnaði at fáa trý silvurheiðursmerkir, hjá pinkum, gentum og kvinnum. Tað var sera tætt...
22. Nov 2016
Til liðkappingina sunnudagin skuldu liðini hjá pinkum, piltum, smágentum og smádreingjum kappast um FM fyri lið. Tað eydnaðist tó ikki okkara liðum at standa á ovasta skammli, men vit eru sera væl nøgd við úrslitini, tí sum heild sæst, at íðkarir hava ment seg nógv,...
19. Nov 2016
5 lið hjá Ljósinum kappaðust í dag í liðkapping, kvinnuunglingar, gentur og pinkur B. Hjá kvinnuunglingum vóru tvey lið, ið kappaðust, har bæði vóru frá Ljósinum. Úrslitið bleiv, at Ljósið 1 vann og Ljósið 2 bleiv nr. 2. Hjá gentum bleiv Ljósið nr....
18. Nov 2016
Um vikuskifti verður FM fyri lið í amboðsfimleiki í Fimi. Ljósið hevur 9 lið sum fara at kappast, íalt 36 íðkarir. Ljósið hevur eitt lið í hvørjum bólki hjá pinkum, piltum, smágentum, smádreingjum og gentum og tvey lið...
31. Okt 2016
Fimleikafelagið Ljósið hevur fingið nýggjan høvuðsstuðul. Felagið hevur gjørt eina tvey ára stuðulsavtalu við Suðuroyar Sparikassa. - Fyri okkum merkir tað nógv, at hava góðar samstarvspartar í vinnulívinum. Stuðulin ger stóran mun í einum felagi sum okkara, sigur Gunnvá...
06. Sep 2016
Vegna landsdyst hjá A-landsliðnum í fótbólti, er Fimi stongt í dag. Venjing hjá breiddarliðunum, ið skuldu byrja í dag, amb. 1.-2. fl. gentur, amboð 3.-4. fl. gentur og Teamgym, er tí avlýst. Liðini byrja tí soleiðis: Teamgym hósdag kl. 8/9 kl....
29. Aug 2016
Nú ber til at melda seg til lið beinleiðis á heimasíðuni. Trýst her fyri at melda til lið.Limagjaldið skal rindast á konto felagsins 9870-998.412.8. Viðmerkjast skal navn á íðkara og lið. Limagjøldini eru:Breiddarlið 1 tíma um vikuna kr. 700,-Breiddarlið 2 tímar um vikuna...


text:
Hesaferð eru vit í Spaniastovu í Klaksvík, vit eru til sjónleik og hoyra um lívið hjá listamálaranum, Jóannis Kristiansen
Spaniastova er best kend sum eitt spælistað í Klaksvík í dag, men Spaniastova liggur eisini mitt í hjartanum av gamla handilslívinum úti í Klaksvík. Andras Sólstein, savnsvørður, greiðir frá og vísir runt í søguligu hølunum.
Leirvíksmálarin, Jóannis Kristiansen, hevði fylt 100 ár 12. februar. Systirsonurin, Petur Martin Petersen, úr Fuglafirði greiðir frá, hvussu trupult tað var hjá Jóannis Kristiansen at fáa pápa sín at skilja listina í byrjanini av 20’unum í Leirvík.
Í hesum døgum gongur sjónleikurin, Soli Deo Gloria, á Tjóðpallinum. Hans Tórgarð bæði spælir og hevur týtt handritið, sum danin, Peter Asmussen, hevur skrivað.


text:
Orð og lag: Arthur Forrest Ingler
Týtt: Petur William Háberg
1. Mær bíðar ein staður í erva,
sum Jesus til brúðrina vann,
hans dýrdleiki kann ikki metast,
tí minst til, at Gud bygdi hann!
So mangan til staðin mær leingist,
ja, skjótt skal eg flyta har inn,
og friður og gleði í ævir
skal fylla mítt hjarta og sinn.
Niðurlag:
Himmalska heimland, frístaður Harrans!
Hvílu tú gevur til hjørtuni mødd.
Skjótt mást tú koma,
Frelsari kæri,
lat meg brátt hoyra ta kallandi rødd!
2. Guds dýrdleiki lýsir upp staðin,
ei nátt ella myrkur ein sær,
har rættvísin eina skal ráða,
og bann einki vera skal har;
Guds tænarar fylkjast um Lambið,
sum heiðurin eina skal fá,
Gud Faðir og Sonurin valda –
skjótt skal eg tað heimlandið ná!
3. Ja, undurfult verður at hitta
teir vinir, ið fyrr fóru heim!
Eg sakni teir mangan, men veit tó
hjá Gudi eg møta skal teim;
um skilnaðarstundin var døpur,
tá jørðini teir fóru frá,
so fyllir tann troyst tó mítt hjarta:
Eg heima teir aftur skal sjá!


text:
Jóhan Martin Christiansen SPOR - Fernisering/
Framsýningin SPOR hjá Jóhan Martini Christiansen læt upp í gjár og ein ørgrynna av fólki hevði leitað sær í Listaskálan til ferniseringina, har savnsstjórin Nils Ohrt byrjaði við at staðseta okkum verkini listasøguliga og arkitektoniskt, meðan Christoffer Berdal, leikstjóri, helt eina meira persónliga røðu, sum tó eisini avdúkaði holla vitan um listina og gongdina hjá Jóhan Martini Christiansen, sum við orðum Berdals nú er traðkaður í karakter sum listamaður. – Tað haldi eg sjálv hann gjørdi fyri fleiri árum síðani, men Listaskálin er av sonnum virðiligur karmur um so góð verk sum tey, Jóhan Martin Christiansen hevur fingið burturúr uppihaldinum í húsunum, sum Janus Kamban gav listini. Um Janus livdi og sá hetta, sum kom burtur úr hansara vælgerð, vænti eg, at hann hevði tárað av gleði. Hvørt einstakt verk á framsýningini er greidliga hugsað til salin í Listasavninum og tí er framsýningin óvanliga samanhangandi, samstundis sum hon onkursvegna umdefinerar rúmið. Eg seti nakrar myndir inn her, men tað gevur tykkum ikki ta um somu tíð fjálgu og fremmandagjørdu kensluna av stóru, samanseymaðu plaggdúkunum, sum hanga niður úr loftinum. Segl ella fjallaskap, sum eru seymað burtur úr totalt óheroiskum toyblæum, sum eg sambindi við hálvfjersini og øko-feminismu. Tit mugu gera tykkum tann beina og uppliva eina framsýning, sum er øðrvísi, men sum allíkavæl hongur merkiliga væl saman við tí staði, hon er skapt í. Umhvørvið kring húsini hjá Janusi Kamban er við á framsýningini og tað er ikki í skapi av avmyndingum, nei gras og træstubbar eru ítøkiliga komnir við uppí gipsið, sum er framsýnt. Landslagið er við ítøkiliga sum spor, ið skapa eftirmyndir í huga áskoðarans. Eg eri als ikki liðug at hugsa og uppliva hesa asketisku og sansaligu framsýningina og eg ætli mær niðan aftur at hyggja – vakra, løgna videoverkið, sum Christoffer Berdal leikstjórnaði við dansarunum Búa Rouch og Alfredo Zinola er í sær sjálvum vert at síggja fleiri ferðir. Tað er púra kvirt og fult av orku, rørslum, eksistentialiteti, sexualiteti og kristindómi, eitt bland, sum eisini tykist næstan heimligt, men júst tá tað næstan verður ov klaustrofobiskt, rennur ein lítil tríbeintur hundur í rúminum og gevur hugasamband við bæði surrealismu og fjas og fjálgar gerandisdagar.


text:
Kunngerð um førleikakrøv til manning við skipum, ið sigla í Pólhøvum varð sett í gildi 1. juli 2018. Hetta hevur við sær, at brúgvayvirmenn við skipum, ið sigla í pólhøvum, skulu hava førleikaprógv til tænastu við hesum skipum. Harafturat er ásett, at skipari og yvirstýrimenn á nevndu skipum, skulu hava leiðaraprógv.
Krøvini eru galdandi fyri manning á handilsskipum til støddar 500 BT ella meira.
Kunngerðin hevur skiftisreglur, soleiðis at sjófólk sum longu í dag hava siglingartíð sum brúgvayvirmaður við skipum, ið sigla í pólhøvum ella aðra samsvarandi siglingartíð, undir nærri ásettum treytum, kunnu fáa ávikavist førleikaprógv og leiðaraprógv, sum verða kravd eftir 1. juli 2018. Sjófólk, sum ikki hava siglingartíð, skulu fyri at fáa nevndu prógv taka ávikavist grundleggjandi og víðka skeið í venjing til tænastu umborð á skipum, ið sigla í pólhøvum. Ítøkiliga skiftistíðarskeiðið er frá 1. juli 2013 til 1. juli 2018 og er skiftisreglan galdandi fram til 1. juli 2020.
Tað er Sjóvinnustýrið, ið útskrivar tey í kunngerðini umrøddu prógv. Heimild er tó ásett, at Sjóvinnnustýrið kann heimila øðrum persónum ella stovnum at útskriva prógvini. Í slíkum førum er vanlig mannagongd, at prógvini verða útskrivað av útbúgvingarstovni ella skeiðsveitara.
Broytingarnar eru ein avleiðing av Pól Koduni (International Code for Ships Operating in Polar Waters), sum er altjóða reglugerð, samtykt av IMO, sum fevnir um trygdar- og umhvørvisverndarkrøv til skipaferðsluna í Arktis og kring Antarktis. Kodan kom í altjóða gildi 1. januar 2017 og er sett í gildi í Føroyum í tekniska regluverkinum hjá Sjóvinnustýrinum. (Fráboðan frá Sjóvinnustýrinum B, kap. XIV um trygdaratgerðir fyri skip, ið sigla í pólhøvum).
Við kunngerðini liva Føroyar sostatt upp til altjóða krøvini hesum viðvíkjandi í STCW-sáttmálanum.
Kunngerðin kann lesast her


text:
Vár Erlingsdóttir Eidesgaard vann sær í dag altjóða gullheiðursmerki á Bergen Swim Festival 2018, tá ið hon í 100 metra frísvimjing vann kappingina fyri juniorar, við tíðini 58.18 sekund. Sí úrslitalistan her. Kelda: www.svimjing.com SáH
Rókur Trygvason frá Ægir stórt juniormet í 100 metur bringu í Bergen Swim Festivals 2018
Rókur Trygvason frá Ægir setti ídag eitt stórt nýtt føroyskt juniormet í 100 metra bringusvimjing við tíðini 1:06.14, tá ið hann í finaluni fyri juniorar á Bergen Swim Festival 2018 svam seg til eitt flott fimtapláss. Gamla metið átti Róland Toftum frá SuSvim og tá var metið 1:06.87, sum hann svam á Laugardalslaug í Íslandi Les meira…
Signhild Joensen gull í Bergen Swim Festival 2018
Signhild Joensen hevur júst vunnið gull í Bergen Swim Festival 2018 í 50 metur ryggsvimjing. Hetta er ein svimjikapping í fleiri finalum, heilið tríggjar í talið. Fyrsta finaluumfar bleiv Signhild Joensen nr. 2, við tíðini 30.02. Næsta finaluumfar bleiv Signhild eisini nr. 2 við tíðini 29.96 Í triðja og endaliga umfarinum vann Signhild Joensen úr Les meira…
Ímorgin fara vit øll til Havnar at heppa Mjølnir til sigurs
Seinna FM finalan í millum Mjølnir og ÍF verður í morgin, seinnapartin kl 16:00! 🏐🏐💪 Fyrri dysturin, sum var hóskvøldið, varð sum væntað sera javnur! Men endaði tað við, at ÍF tók tann sigurin, 3-2. Dysturin í morgin verður tórførur og ikki minni spennandi! Vit eru sera uppsettir og 100% klárir, og vóna at síggja Les meira…
ÍF vann avgerandi settið 15-12
Eftir eina katastofu byrjan uppá fimta settið, har Mjølnir var aftanfyri 9-0 tók Mjølnir seg saman og teir fingu oda seg nærri og nærri ÍF, men tapti settið 15-12, sera gott komi aftur, men Mjølnir tapti fyrra finaludystin 3-2. Leygardagin verður seinnu finaludysturin leiktir og tá vera væntandi hópin av Klaksvíkingur í Stórhøllini á Hálsi, Les meira…
Mjølnir hevur javnað til 2-2
Tað gongur avbera væl hjá Mjølnir og vunnu teir trygt fjórða sett við 25-20, so nú er javnt og nú skulu teir leika fimta og avgerandi sett. Koyrá Mjølnir SáH
Mjølnir hevur svara aftur
Eftir at hava tapt bæði fyrsta og annað sett, so hevur Mjølnir svara aftur í triðja settið, har Mjølnir vann 25-20 í FM finaluni í flogbólti. Dysturin er sera spennandi og sæst beinleiðis á KVF, klikk her “Flogbóltur 2018 – fyrru finaludagur” SáH
KÍ fekk ein hvøkk í Sørvági, men vunnu 3-2
Øll høvdu væntað, at hetta fór at vera ein lættur dystir hjá KÍ at vinna. KÍ sum oddalið og 07 Vestur niðast á stigatalvuni, men soleiðis skuldi tað ikki vera, eftir bert 6 min. spæl, so legði 07 Vestur seg á odda við málið frá Sølvi Egilsson, sum skallaði bóltin í málið. Í 17. min. Les meira…
Óli 8:11.77 og silvur í 800 frí á Danish Open 2018
Danish Open 2018 byrjaði í dag, har Óli Mortensen nú seinnapartin skuldi royna seg í besta riðli í 800 metra frísvimjing. Og har varð tað til eitt silvurheiðursmerki til Óla, við tíðini 8:11.77 aftanfyri Alexander Aslak Nørgaard sum við tíðini 8:03.37 setti stórt danskt juniormet. Persónliga metið hjá Óla er 8.10.94, so hetta var hørð Les meira…
Stórt kvøld í Maverick við PUB QUIZ, Flogbólti og Fótbólti
Í kvøld tann 12. apríl verður eitt stórt kvøld í Maverick. Vit byrjað við at fylgja við dystinum 07 Vestur – KÍ, sum byrjar kl. 18.00. Kl. 20.00 verður Flogbóltsfinalan ímillum Mjølnir og ÍF send beinleiðis. Og vit enda kvøldið við einari rimmari PUB QUIZ, so tað er bara at koma forbí. Eru tit í Les meira…


text:
Helvtin av teimum í alt 1,3 milliardum íbúgvunum í India hava ikki atgongd til vesi, og noyðast sostatt at fara á vesið á landsins opnu gøtum. Hetta setur gongd í smittu og lívshættisligar búksjúkur, ið serliga raka børnini. Sambært felagsskapinum UNICEF, lata 400 børn lív um dagin í India vegna búksjúku, og vánaligu vesiumstøðurnar eru atvoldin til heili 80 prosent av tilburðunum.
Stjórnin í India hevur seinastu árini raðfest vánaligu toilettkorini í landinum høgt, og er farin undir eina umfatandi verkætlan, ið skal veita øllum indarum atgongd til vesi í 2019. Tá Narendra Modi tók við embætinum sum forsætisráðharri í 2014, lovaði hann at bøta um vánaligu toilettumstøðurnar. Modi hevur hildið orð – síðani 2014 eru fleiri enn 53 milliónir vesir bygd í landinum og ætlanin er at byggja 60 milliónir afturat áðrenn 2019. Verkætlanin hevur fingið heitið “Clean India”, og indiska stjórnin væntar at nýta meiri enn 200 milliardir krónur til endamálið.
“Næsta avbjóðingin verður at fáa indarar at nýta nýggju vesini, tí trupulleikin er eisini mentanarligur, og er sæddur sum eitt stórt tabuevni millum manna. Fyribrigdi, sum eitt nú frágreiðing, upplýsing og hugburðsbroytingar eru avgerandi, um málið skal røkkast”, sigur Shivani Sood, ið er ráðgevi hjá hjálparfelagsskapinum WaterAid India. Shivani Sood greiðir harumframt frá, at nógv bendir á, at India fer at koma hesum trupulleikanum til lívs. Til dømis hava foreldur úr 110 bygdum í seinastuni kunngjørt, at tey ikki vilja gifta døtrarnar burtur til eitt húsarhald, sum ikki hevur vesi.
Eisini Bollywood hevur tikið boðskapin til sín. Í 2017 varð filmurin “Toilet: A Love Story” sýndur í indisku biografunum. Hann fevnur um alt, ið vanliga eyðkennir Bollywood filmar, so sum spenning, sang, dans og kærleika millum eitt ungt par. Í søgugongdini vil kvinnan skiljast frá manninum, tí hann og pápi hansara halda tað vera óneyðugt við egnum vesi til familjuna – og hetta heldur hon vera konservativt. Filmurin gjørdist ein landaplága og óvanliga nógvar biografbillettir vóru seldar. Søgugongdin er politisk, tí hon ber við tíðarbæra tabuevnið í landinum; nevniliga hættisligu fylgjurnar av, at so nógv fólk eru noydd at fara á vesið úti á opnari gøtu.
Nógv bendir á, at ein toilett-kollvelting fer fram í India í løtuni, og at framgongdin fer at halda fram. Sambært Shivani Sood ber stóri áhugin fyri filminum boð um nýggjar tíðir í India, tí hetta er fyrstu ferð í áratíggju, at indarar vága sær at kjakast opið um evnið.


text:
KVF.fo: Yvirfriðingarnevndin hevur góðkent verkætlanini at gera tunnil til Fámjins.
Nevndin var á staðnum síðst í september, og hon góðkendi siðani ætlanina, vegir og tunnil.
Eingin kæra var um ætlanina at gera berghol millum Øravík og Fámjin, men øll slík mál fara í Yvirfriðingarnevndina, eftir at friðingarnevndin á staðnum hevur avgreitt málini.
Yvirfriðingarnevndin er ikki liðug við alingina hjá Luna á Víkum.
Føroya Náttúru- og umhvørvisfelag hevur kært loyvið, sum Luna hevur fingið at ala á Víkum.
Yvirfriðingarnevndin hevur verið á staðnum, og tað næsta, sum nevndin ætlar, er at hava fund við Náttúru- og umhvørvisfelagið. Ikki er avgjørt, nær tann fundurin verður, sigur skrivarin hjá nevndini, Peter Flügge.


text:
Ari av Rana
02.01.2018 - 22:33
Ítróttur > Ítróttur > Fótbóltur
Fýra dystir vórðu spældi í Premier League í kvøld. Á heimavølli tók Manchester City ímóti Watford, og sum ikki einaferð enn vann Manchester City trygt.
Raheem Sterling legði heimaliðið á odda longu í fyrsta minutti, og longu eftir 13. minuttum gjørdi Watfrod verjuleikarin Christian Kabasele sjálvmál. Argentinski málrevurin hjá Manchester City, Sergio Aguero, økti til 3-0 í seinna hálvleiki, áðrenn Andre Gray minkaði um munin. Manchester City vann sostatt 3-1.
Tottenham vann 0-2 á útivølli á Swansea. Fernando Llorente byrjaði inni, nú Premier League toppskorarin, Harry Kane, hevur verið smá sjúkur, og hann takkaði fyri álitið við at skora til 0-1 í 12. minutti. Í 89. minutti staðfesti Dele Alli 0-2 sigurin, tá Harry Kane spældi hann frían.
Southampton kom best frá byrjan móti Crystal Palace, tá Shane Long legði heimaliðið á odda eftir 17 minuttir. Í seinna hálvleiki vendi Crystal Palace dystinum, tá James McArthur javnaði til 1-1 eftir 69 minuttir, áðrenn Luka Milivojevic skoraði til endaligu støðuna 1-2 eftir 80 minuttir.
Eisini West Ham vendi hóttandi tapi til sigur, tá teir gestaðu West Bromwich. James McClean legði gestirnar á odda eftir 30 minuttir, men Andy Carrol fekk javnvág í støðuna, tá hann skoraði í 59. minutti. Andy Carrol gjørdist stóra hetjan í dag, tá hann tryggjaði West Ham ein 2-1 sigur í síðsta minutti.


text:
Menningartarnað – søgan endurtekur seg!
Støðan á Eirargarði er kritisk. Serliga nú, tá bæði Javni og Megd stuðla ætlanini hjá landsstýriskvinnuni, Eyðgunn Samuelsen. Hetta er ikki partapolitiskt. Eyðgunn fylgir ráðgevingini, men er ráðgevingin eftirfarandi?
Javni og Megd gera eitt megnar arbeiði, men í hesum førinum hava forkvinnurnar báðar, Fía Petersen og Tóra við Keldu, gjørt ein álvarsligan fótfeil.
Tær hava tikið eina avgerð, sum fær stórar avleiðingar fyri bú- og starvsfólkini á Eirargarði, uttan yvirhøvur at tosa við tey, sum avgerðin gongur útyvir. Tað er sera óheppið.
Fleiri av teimum, ið búgva á Eirargarði, eru so óhjálpin, at tey eru ómyndig gjørd. Sostatt hava foreldrini myndugleikan. Tey eru heldur ikki spurd.
Fyri summi av teimum kennist hetta sum eitt óhugnaligt dejavu.
Hetta eru somu eldsálir, sum í sínum ungu døgum stríddust fyri at menningartarnað ikki vórðu tvingað av landinum.
Nakrar eldsálir eru sløknaðar, men hjá teimum, ið eftir eru, brennur login eins bjartur og hann gjørdi í 60unum og 70unum, tá eldsálirnar løgdu lunnar undir Javna, Megd og Eirargarð. Hetta er vakrasti varði í Føroya søgu: tá góvust vit við at senda menningartarnað av landinum, men byrjaðu ístaðin at taka okkum av teimum í Føroyum.
Í skjótt 40 ár hevur Eirargarður verið teirra heim.
Nú endurtekur søgan seg. Menningartarnað verða við uppskotinum hjá landsstýrinum tvingað heimanifrá. Búfólkini vilja ikki. Starvsfólkini rópa varskó. Og eldsálirnar, ið stríddust fyri Eirargarði, royna aftur nú at stríðast fyri teirra "børnum", men tey hava ikki eins nógva orku longur. Nógv eru farin um 80 ára aldur og "børnini" um 50 ára aldur.
Tað er tí, at eg skrivi hetta í dag. Eg eri eisini avvarðandi. Eg síggi, hvussu nógv hetta nívir ommu og abba. Tey vilja tað so væl, men tey orka ikki at fara í stríð við myndugleikarnir aftur. Omma er 81 og abbi 82. Jana, ið er menningartarnað, er 52 ár. Hon er ikki før fyri at tala fyri seg.
Eg veit, at Eyðgunn Samuelsen vil tað væl, og at hon fylgir ráðgevingini, men eg vil heita á Eyðgunn Samuelsen, landsstýriskvinnu, um at bera so í bandi, at avvarðandi, bú- og starvsfólkini á Eirargarði sleppa til orðanna.
Hanus Samró. avvarðandi


text:
Avtoftaðir býir úr stórtíð mayaríkisins og katólskar kirkjur í sponskum sniði bera boð um, at mentanin í Guatemala er fjølbroytt. Helmingurin av fólkinum nú á døgum er ættaður frá mayaindiánunum, og flestu teirra búgva í bygdum í hálendinum. Hin helmingurin er lutvíst indiánskur, lutvíst spanskur. Mangir mayaindiánar arbeiða hjá ríkum góðseigarum, sum dyrka kaffi, sukur og bananir, sum er týdningarmesta útflutningsvøra í landinum. Guatemala flytur eisini út nýhentaðar blómur, mest rósur, ið verða dyrkaðar í dølunum við Antigua.
Flestu fólk í Guatemala eru rómversk katólsk, ið var átrúnaðurin, sum spaniamenn bóru við sær, tá ið teir komu hagar í 15. øld. Alt fleiri fólk taka nú við protestantiskari trúgv, men fólkið hevur eisini aðra gudsdýrkan, ið hevur røtur aftur í gamla indiánska trúgv. Skrúðgongan í Antigua er eitt av hátíðarhaldunum í halgu vikuni. Í Sankta Tomaskirkju verður biðið bæði til katólsk halgimenni og gamlar indiánskar gudar.
Marknaðir, sum hesin í Chichicastenango uppi í hálendinum tætt við Atitlánvatn, er vanligur partur í gerandislívinum. Mangir indiánar í Guatemala eiga smáar jarðarteigar, har teir dyrka mais, bønir, grasker og frukt. Tey, ið búgva avsíðis, ganga langan veg at selja grøði sína. Á marknaðinum verða eisini seldar blómur og handgjørdar vørur og ymsir lutir, ið handvei karar hava gjørt, t.d. leirvørur og kurvar. Liljur og rósur, nelikar og gladiólir verða dyrkaðar í dølunum. Tað mesta verður selt til Norðuramerika.
Konurnar á bygd ganga í øklasíðum skjúrti, sum tær sjálvar veva. Mynstrini eru fleiri hundrað ára gomul. Veving er gamalt handverk. Vovið verður við litføgrum tógvi og tráði, og somu mynstur eru gingin í arv ætt eftir ætt. Fleiri enn 300 ymisk mynstur eru, sum øll hava sína serligu søgu. Vevkonurnar nýta einfaldar vevar, sum eru lættir at taka við sær, tá ið tær flyta úr einum staði í annan.
Ferðavinnan er tann vinna, sum veksur skjótast í Guatemala. Á hvørjum ári koma stívliga hálv millión fólk til landið at síggja gomlu mayabýirnar. Tempultoftirnar av mikla mayabýnum Tikal eru í einum stórum tropuskógi. Enn veit eingin, hví fólkið brádliga fór úr býnum fyri um 1000 árum síðan.
Mayafólkið má alsamt stríðast til tess at lívbjargað sær, og mong hava tolt nógv og eru dripin, tá ið tey hava roynt at hildið fast um sín gamla lívshátt. Ringast var fyrst í 1980-árunum, tá ið hernaðarstýrið, sum tá var, setti sær fyri at týna mayafólkið. Eini 60.000 fólk flýddu til Meksiko og hava livað har í flóttafólkalegum. Nú flyta tey heim aftur til Guatemala, men viðurskifti teirra eru óviss, og mesta jørðin er tikin frá teimum.
Í Guatemalabýi gerast alt fleiri gøtubørn. Tað eru børn, sum eru farin heiman undan neyð og fátækadømi. Á gøtunum lívbjarga tey sær; tey stjala, bidda og selja tað, tey finna á ruskdungum. Mannarættindafelagsskapir, t.d. Amnesty International, eru nú farnir at arbeiða fyri at bøta um viðurskftini hjá hesum børnum.
Málið, søgan og mentanin í Miðamerika og Suðuramerika hava sum heild røtur aftur í hjálandatíðina. Til 1492, tá ið Kristoffur Kolumbus kom til Bahamaoyggjar, búðu bara indiánar í hesum parti í heiminum. Men eftir tað fóru fólk úr Spania og Portugal at búseta seg har í stórum tali, og nógvir afrikanar vórðu fluttir hagar úr Afrika sum trælir, helst til Karibia og Brasil. Í Karibia settu eisini mangir onglendingar, fraklendingar og niðurlendingar búgv. Tí er fólkið í hesum heimsparti nógv blandað. Spanskt er vanligasta málið í meginlandinum, saman við portugisiskum í Brasil. Í Karibia eru enskt og franskt vanligari, og í Surinam er almenna málið niðurlenskt.
Fyrst í 16. øld fóru Spania og Portugal at taka sær hjálond í Miðamerika og Suðuramerika. Bæði londini sendu eisini trúboðarar at umvenda upprunafólkið til katólska trúgv. Spania tók stórar partar av meginlandinum, men Brasil, sum Portugal legði undir seg, gjørdist størsta landið og sterkast búskaparliga. Enn á døgum eru flestir suðuramerikanarar katolikkar.
Indiánarnir, ið kunnu lesa søgu sína aftur til indiánsk fólkasløg, sum búðu í Miðamerika og Suðuramerika, áðrenn niðursetufólkini úr Evropa komu hagar, eru nú bara 2% av fólkinum. Næststørsti fólkabólkurin eru fólk ættað frá afrikonsku trælunum, tey flestu búgva í Brasil og í Karibia. Í næstan øllum londum á meginlandinum eru fólk, sum eru blandað við indiánar og evropear, í meiriluta. Tey verða kallað mestitsar.
Sløk hundrað ár eftir, at spaniamenn komu til Suðuramerika, vóru 90% av indiánska fólkinum deyð. Høvuðsatvoldin var sjúkur, ið evropearar bóru við sær, til dømis pokur og meslingar. Indiánarnir høvdu ikki íborið mótstøðuføri ímóti hesum sjúkum, og teir flestu, ið vórðu smittaðir, doyðu. Nú á døgum eru indiánarnir í minniluta allastaðni uttan í Guatemala, har mangir mayaindiánar enn búgva í hálendinum, og á Andesháslættanum í Bolivia, har eftirkomarar inkafólksins búgva.
Flestu lond í Miðamerika og Suðuramerika hava ovurstóra uttanlandsskuld. Brasil er eitt av hesum londum, men skuldin er lutfalsliga lítil borin saman við inntøkurnar. Nikaragua skyldar nógv minni, men skuldin er átta ferðir so stór sum tjóðarinntøkan.
Í 20. øld vaks fólktalið nógv í heimspartinum, helst í Brasil og londunum fyri norðan. Men í flestu londunum lækkar burðartalið nú. Men av tí at stórur partur av fólkinum eru ungfólk, og at fleiri børn koma undan, av tí at heilsuviðurskiftini batna, veksur fólkatalið alsamt. Í 1990-árunum vaks fólkatalið í Mið-og Suðuramerika við uml. 80 milliónum.
Næstan tríggir av fyra suðuramerikanarum búgva í býum. Í summum londum, m.a. Kili og Uruguai, býr ein triðingur av fólkinum í høvuðsstaðnum. Mong hava verið noydd ay rýma av bygdini undan fátækadømi og arbeiðsloysi og búgva nú í ovfólkaðum, skirvisligum býlingum, sum vaksa skjótt í útryðjunum á stórbýunum.
Á øllum meginlandinum eru ovurstórir garðar, ið hava ógvuliga stór seyða- og neytafylgi og stórar lundir við sukurrørum og bananum. Útlendsk feløg ella nakrar fáar, ovurríkar familjur eiga hesar stórgarðar. Tó er øðrvísi í Kuba, har eigur stjórnin stórgarðarnar.
Flestu bøndur í hesum heimsparti eiga so lítið av jørð, at teir valla kunnu breyðføða fleiri enn tvey, trý fólk. Teir velta ein lítlanjarðarteig, og hava nøkur fá húsdýr, t.d. hønur og svín. Av tí at garðurin kann ikki føða alt húskið, mega nøkur teirra flyta heiman at fáa sær arbeiði
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Guatemalabýur
Vídd: 108.890 km2
Fólkatal: 13.824.463
Alment mál:
spanskt
Átrúnaður:
kristindómur 98%, aðrir 2%
Stýrsilag:
Fólkaræði, fleirflokkastýri
Gjaldoyra: quetzal (GTQ)


text:
Sverri Egholm
20.03.2018 - 20:51
Tíðindi > Samfelag & Politikkur > Landspolitikkur
Samgongan er í løtuni í tungum sjógvi, og leysasøgur hava gingið um, at javnaðartingmaðurin Kristin Michelsen skal vera á veg upp í Fólkaflokkin.
Men tað er einki hald í søguni. Sum skilst kennir floksleiðslan í Fólkaflokkinum einki til hetta.
Í samgonguni er stór ónøgd um Kristin Michelsen, sum hevur boðað løgmanni frá, at hann tekur støðu frá máli til mál heldur enn at atkvøða við samgonguni.
Samgongufundur var í Tinganesi í dag, og Kristin Michelsen luttók ikki á hesum fundinum.
Les eisini: - Tá er líka frætt at tað verður nýval


text:
Stutt um kórið
- Onsdag, 11. maj 2011 04:08
- Senest opdateret: Søndag, 23. oktober 2016 22:48
- Skrevet af Administrator
Tórshavnar Manskór hevur í fleiri Harrans ár havt fastar venjingar í Útvarpshøllini mánakvøld kl. 20 - 22. Um ársskiftið 2014/2015 sluppu vit, við vælvild frá skúlastjóranum Hanus Joensen, at venja úti á Gamla Skúlanum á Argjum.
Kórleiðarar:
Kórleiðari er Bjarni Restorff (vinstru megin), og frá 3o. august 2012 hava vit eisini fingið Kára Bæk sum kórleiðara (høgru megin). Tíverri var hann ikki við á heysti 2014, men er við okkum aftur nú í 2015 og 2016.
Nevndin:
Í nevndini (myndin vinstrumegin) vóru Kjartan Mohr, kassameistari, Mads Andrias Winther, formaður, og Jónfinn Petursson, næstformaður og skrivari. Ole Jensen var eykalimur og Peter Gram er grannskoðari. Á aðalfundi tann 30. september 2013 bleiv nýggj nevnd vald (myndin høgrumegin), hon skipaði seg 11. okt.: Jógvan Elias Winther Poulsen, kassameistari, Helgi Nielsen, skrivari og Mads A. Winther, formaður. Á aðalfundi 21. september 2015 bleiv nevdin og kassameistarin afturvald. Jónfinn Petursson er eykalimur.
Veitslunevnd:
Í veitslunevndini eru Jógvan Elias Winther Poulsen, Petur Petersen og Sjúrður Johansen.
Heimasíða - webmaster:
B.R.


text:
PROFETISKA ÆTLAN GUDS
eftir Matt Ward
„...einki hugsandi menniskja kann avnokta tann veruleika, at jødarnir eru, uttan at nakar kann mæla ímóti tí, mætasta og merkisverdasta fólk, ið hevur livað á jørðini“ (Winston Churchill).
Satt at siga áttu jødarnir ikki at verið til í dag. Í meira enn 3000 ár hevur jødafólkið megnað at komist undan at verið týnt, meðan øll onnur undan teimum, ið soleiðis eru kúgað, eru gloymt og einans eru at finna í søgubókunum.
Tjóðir og heimsveldi, ið einaferð hóttu tilveru jødafólksins, hava sjálv verið fyri tí lagnu, tey ætlaðu jødunum. Báblesríkið, Assýriska ríkið, Medo-Persiska ríkið, Grikska heimsveldið og Rómaríkið gingu øll til grundar; somuleiðis í nýggjari tíð Naziveldi Hitlers.
Hóast jødarnir hava verið spjaddir at ytstu mørkum jarðarinnar í 2500 ár av teimum 3000 árunum, teir hava verið til, og livað í útlegd, so eru teir ikki gingnir til grundar, men eru til við sama lag. Tá ið Louis 14. kongur í Fraklandi spurdi Blaise Pascal, hin navnframa trúgvandi heimspekingin, um eitt prógv fyri, at Gud er til, svaraði Pascal beint fram: „Hví ikki jødarnir, tygara hátign, jødarnir! “
Jødiska fólkið er eindømi í allari heimssøguni. Tað er rætt og slætt einki fólk, ið líkist teimum á jørðini.
Leo Tolstoy, ið skrivaði bókina Kríggj og friður, ásannaði henda veruleika: „Hvør er jødin ... hvat serligt er við hesi fólkaferð, sum øll valdsmikil fólk í øllum heimsins londum hava vanært, kúgað, forfjónað og roynt at forkomið, jagstrað, brent, druknað, og sum, hóast roynt hevur verið í óbendiligum hatri og brennandi vreiði at beint fyri teimum, farmvegis liva og stórtrívast.“
Enntá argasti gudsavnoktarin og sjálvútnevndi fíggindi Guds, Friedrich Nietzsche, ið skrivaði ta vanæriligu kunngeringina: „Gud er deyður“, ásannar í fleiri av verkum sínum, hvussu heilt serstakt hetta fólkaslag er, sum allastaðni er at finna: „Jødarnir eru, uttan nakran sum helst iva, sterkasta, stinnasta og reinasta fólkslag, sum í løtuni býr í Evropa. Teir vita, hvussu teir koma sær undan at verða týndir, enntá undir ræðuligastu umstøðum.“
Frá fyrndartíð finnast óteljandi frásagnir um íðuligar statsstuðlaðar antisemitiskar atgerðir um allan tann kenda heimin. Frásagnir eru um jødajagstran, um sansaleysar valdsgerðir og ágang móti jødunum. Í Makkabeusi 2 (ár 124 f.Kr.), skrivað í formøld, fáa vit eina frásøgn av mongum, Sagt verður frá jødiskari konu, ið átti 7 synir. Jødiska mamman verður noydd at hyggja at, meðna ein sonurin fyri og annar eftir, verður avrættaður fyri eygum hennara, bert tí, at Antiokus 4. Epifanus royndi at noyða teir at eta svínakjøt. Allir sýttu teir og doyðu soleiðis.
Einki av hesum er broytt í dag frá farnum øldum. Jødafíggindskapurin er tann sami í dag og er líka illgrundaður, áhaldandi og vindur alt meira upp á seg, serliga í Evropa, meira enn nakrantíð. Søgan er farin at endurtaka seg við jødunum, ið verða myrdir, úr París til Keypmannahavnar; sýnagogur álopnar, brendar og herjaðar, og jødarnir rýma í alt størri tali.
Enntá rákið innan kristindómin fer tann vegin, at eingin samhugi er longur við Ísrael og jødafólkinum. Gamla antisemitisman, sum fyri ein part festi í eldin fyri fyri ræðuleikunum sum krossfararunum og inkvisitiónunum í miðøld, er við at kykna aftur í nútíðar kirkjum.
Ein av teimum stóru sorgarleikunum nú á døgum er, at mong, ið rópa seg kristin, follkomiliga hava mist og ikki duga at síggja tann ómetaliga stóra týdning at hava Ísrael við sítt fríska lív millum okkara í dag. Henda lítla tjóðin, sum hevur um hendi einans hálvt prosent av samlaða landøkinum í Miðeystri, er tann sanni hornasteinurin í øllum endatíðar profetorðum.
Tann áhaldandi og vaksandi ágangurin og hevndarhugurin móti Ísrael og móti jødunum, ið framvegis búgva í ymiskum londum, er ikki uttan endamál. Gud hevur framvegis fult tamarhald á støðuni. Ísrael er ein lýsandi leiðvísi, ið sýnir til fulnar, hvar vit eru stødd í profetisku tíðarætlan Guds. Tað er eitt ógvuliga sjónskt profetiskt tekin um, at henda øld er komin alt nærri endamálinum.
Profetiskt byrjar alt og endar við Ísrael. Gud hevur fulltryggjað ísraelsfólki at vera til sum fólk um allar tíðir. Ísrael hevur aftur og aftur, so leingi tað hevur verið til, borið heiminum ómetalig virði og andaligar signingar, fyrst og fremst gjøgnum Jesus Kristus: „... í tær skulu allar ættir á jørðini verða signaðar“ (1.Mós. 12:3). Av sonnum eru vit signað.
Eins væl og hesar óteljandi signingar, so eru Ísrael og jødiska fólkið avgerandi leiklutur í nágreiniliga aðalmáli Guds í endatíðarætlan Hansara, við tí farna, og verandi og tí komandi. Kanska serliga í dag, tí tvørrandi bíbliukunnleiki hevur gjørt, at fólk fullkomiliga hava mist Ísrael úr eygsjón. Hetta er tíðin, tá ið Harrin kemur aftur. Endurføðing Ísraels í 1948 tryggjar hetta til fulnar.
Jesus kemur skjótt ein dag, „sum tjóvur“ (Op. 16:15). Kortini er koma hansara ikki ætlað at koma óvart á tey, ið kenna Orð Hansara, bert teimum, ið hava vrakað tað. Teimum, sum vakja, er afturkoma Jesusar eftir brúður síni ætlað sum ein „sæl vón“ (Tit. 2:13), við serstakari løn til teirra, ið vakja og elska opinbering Hansara (2. Tim. 4:18).
Ísrael er Guds egna tekin burturav, og alraflestu trúgvandi hava annaðhvørt mist Ísrael úr eygsjón, ella enn verri, beinleiðis vrakað tað. Ísrael loyvir okkum í stóran mun at skyna á, júst hvørjar „tíðir“ og „dagar“ vit liva í í dag, eins og øll onnur endatíðarprofeti, ið verða sædd gjøgnum prismu Ísraels.
Hetta er tað, ið ger, at mong trúgvandi innan kirkjusamfeløg okkara í dag onga hóming hava á, hvat tað eru fyri dagar, vit liva í, og kveistra burtur tann veruleika, at vit eru komin inn í síðsta tíma. Tey duga ikki at fata týdningin av endurføðing Ísrael sum tjóð í 1948 og duga als ikki at síggja, hvat tað merkir. Úrslitið er, at tey missa úr eygsjón tað týdningarmesta eyðmerki, har øll onnur endatíðarprofeti kunnu skiljast útfrá.
Hetta ger, at tey ikki so mikið sum duga at skyna á „teknum tíðanna“, tí tey hava einki útgangsstøði, endurføðing Ísraels í 1948. Tey gera hetta mistakið, tí lítið og einki verður lært um hetta og uppivið loðar umbýtislæran (læran um, at Gud hevur býtt samkomuna um við jødarnar), hóast tað verður illa lýtt at siga slíkt, sum stendst av antisemitismu innan kristindómin í dag.
Ísrael er eitt sjónligt prógv um, at bíbilsku profetiini ganga út. Ísraelsfólk er vent aftur til forna land sítt, til arv Ábrahams, eftir at tey í tveytúsund ár hava liðið nógv útlegdartíð sína, og tey eru framvegis, júst sum profeterað, vantrúgvandi til henda dag (Es. 11:11-12). Júst sum Esaias profetur fyriboðaði, var tjóðin endurfødd eftir einum degi, og tað var 14. mai 1948.
„Hvør hevur hoyrt slíkt! Hvør hevur sæð tess líka! Verður land borið í heim eftir einum degi! Verður tjóð fødd eftur eini løtu! – síðan Zion átti synir sínar, við tað sama sum hon fekk ilt“ (Es. 66:8).
Hebraiskt mál er komið aftur í hásæti sum tað talaða málið í Ísrael (Zef. 3:8-10). og fyrireikingar til at byggja tað nýggja templið verða stútt gjørdar, eins og tíðindi ganga um, at tann reyða kvígan er fødd. Eingin lítaleys, reyð kvíga, ið lúkar Bíbliunnar krøvum, er fødd í meira enn 2000 ár til fyri kortum.
Etiopiskir jødar eru vendir aftur til Ísraels, samstundis sum Russland hevur reist seg, og jødarnir, ið hava búð har, eru vendir aftur: „Óttast ikki! Eg eri við tær, Úr eystri lati eg avkom títt koma, og úr vestri savni Eg teg. Eg skal siga við norðrið: „Kom higar við teimum!" við suðrið: „Halt teimum ikki, lat synir Mínar koma aftur úr fjarløgu og døtur Mínar frá enda jarðarinnar““ (Es. 43:5-6). Sanniliga, skjótt ein dag fara jødarnir at lít aftur um bak og sanna, at henda heimkoman úr fjarløgu, út ytstu londum í heiminum, sum er farin fram á okkara døgum, er eitt størri undur, enn tá ið tey vórðu loyst úr egyptiskum trælabandi undir Mósesi (Jer. 16:14-15; 23:7-9).
Ísraelska oyðimørkin blómar (Es. 51:3), og ávøkstur landsins, bæði bókstavliga og myndarliga, fyllir alla jørðina (Es. 27:6). Trøð vaksa nú aftur í Ísrael, í einum landi, ið var nakið, turt og oyðið í meira enn tvey túsund ár (Es. 41:18-20), og Ísrael er nátt á eitt stig, har tað er ríkari, enn tað nakrantíð hevur verið frammanundan (Ez. 36:11).
Ísrael er til lítar bygt upp aftur (Amos 9:11, 13) og hevur fullkomiliga vunnið á forðingunum uttan undantak og er farið fram um fíggindar sínar í framburði og nýmótans tøkni (Es. 41:12-14).
Nú, ið landið er vorðið staðsett einaferð aftur í hesum seinastu døgum sum ein tjóð (Ez. 37:21-22), er tað alt meira vorðið heimsins londum ein marra og eitt útskot, og leiðarar í øllum londum tykjast rættiliga trásettir at fáa framt eina endaliga loysn á teimum sonevndu friðarsamráðingunum, ið standa í botni. Henda roynd at býta Jerúsalem sundur er frammanundan dømd at miseydnast (Zak. 12:2-3). Tá ið hesin „sáttmáli við deyðan“ tykist at koma í lag, skal Gud sjálvur ógilda hann (Es. 28:18). Vreiði Guds skal koma yvir hesi lond, ið ditta sær at býta Jerúsalem sundur, stað hins stóra Kongs, ið skal koma aftur.
Fíggindaliga sintir arábar, ið rópa eftir hevnd, treingja í alt størri mun Ísrael, sum fyri tað mesta stendur einsamalt og avbyrgt í Miðeystri (Ez. 35:1-36:7). Tá ið tað er komið so langt, er tað eyðsýnt fyri øllum, ið hava eygu at síggja við, at Gog „úr ytsta norðurlandi“ hevur otað seg niður til Miðeysturs, har sum tað saman við samansvornu sínum, sum tað hevur tikið leiðsluna yvir, nú skjótt ein dag skal koma yvir lítla Ísrael við tí í hyggju „at ræna og taka herfong“ Ez. 38:1-39:16). Tað fer at verða Harrin Gud sjálvur, sum fer at berjast fyri Ísrael henda dag, sum skjótt nærkast, og Hann fer so fullkomiliga at leggja hesar herar í oyði í Ísraelslandi fyri eygunum á øllum heimsins fólkum (Ez 39:1,5).
Tað stóra fráfallið í samkomum og kirkjum, sum Paulus so avgjørdur profeterar um í brøvunum, hevur rættiliga tikið dik á seg og hevur í kjalarvørrinum antisemitismu við sær. Tað er okkurt við antisemitismu, sum ikki ber til at greiða frá við orðum, men bert frá einum andaligum sjónarhorni. Menn og kvinnur sleppa ikki bert hini heilnæmu læru (2.Tim.4:3), men venda sær eisini frá at stuðla eygnasteini Guds, heilaga arvi Hansara, Ísrael (Zak.2:8; Es.19:25).
Tað tykist sum eitt púra forgjørt speisemi, at argastu og mest forgjørdu fíggindar Ísraels í dag ikki eru at finna í Gaza, Libanon ella Iran ella millum harðrendastu harkalið í IS, men í kirkjum ymsastaðni í heiminum. Kvinnur og menn, ið „ikki vilja vita av hini heilnæmu læru, men eftir sínum egnu lystum taka sær lærarar í hópatali, alt eftir sum tað kitlar tey í oyruni“ (2.Tim.4:3) – menn og kvinnur, ið við vilja eru blind fyri Bíbliunnar profetorðum – spottarar og geiparar mitt ímillum okkara egna fólk.
Hesin sannleikin man vera mongum ein herskin biti at svølgja, men ein høvuðsgrundin til, at Jesus Kristus, jødiski Messias, fer at koma aftur í dýrd og mæti í endanum á trongdartíðini at bjarga Ísrael og krevja tað æviga landið yvirhendað jødafólkinum. Hetta er sama landið, sum mong ákæra Ísrael fyri at hava „stolið“ frá palestinum. Jesus fer tá alment at opinberast og kollrenna heimsins tjóðir, sum eru í hóslagi við Antikrist, og sum við óndum í huga royna at taka landið frá Ísrael (Zak. 12-14; Ez. 47:13-48:35).
Frelsuætlanin fyri Ísrael og heimin yvirhøvur snýr seg um tvær alheimsligar stórhendingar: Fyrru og síðan seinnu komu Jesusar, jødiska Messiasar. Í báðum førum kom og fer Hann at koma sjálvur, persónliga, til Ísraels. Á sama hátt, sum staðfesting og staðsetingin viðvíkjandi Ísrael var avgerandi fyri fyrru komu Jesusar, so er endurreisn Ísraels í okkara tíð avgerandi fyri at uppfylla seinnu komu Hansara. Hetta er tekinið, sum burturav fyrireikar leikpallin fyri teimum profetisku hendingum, sum í endatíðini skulu koma í hæddina, við tað at Jesus sjálvur skal koma aftur til fólk sítt Ísrael.
Nokta fyri tí ella ei. Profetorðini ganga út beint fyri eygum okkara, og skjótt ein dag fer Jesus Kristus at koma aftur til tjóðina, ið Hann elskar, at ráða yvir øllum heimsins tjóðum við jarnstavi (Op. 2:27; Sálm. 2:9) frá ævinga høvuðsstaði sínum, Jerúsalem.
Endin á hesi øld nærkast í stórum, og spurningurin er; Hvør lurtar og hvør vakir?
Tá ið nú afturkoma Jesusar til jødarnar er so nær fyri durum, hvussu so við burturrykkingini, tá ið Jesus skal koma í skýggjunum og rykkja fólk sítt heim? Henda hending er jú uppaftur nærri.
Spyr teg sjálvan ærliga, Ert tú til reiðar?
„Leitið til HARRAN, meðan Hann er at finna, kallið á Hann, ta stund Hann er nær! Hin gudleysi sleppi leið síni og hin órættvísi hugsanum sínum og vendi við til HARRAN, so skal Hann miskunna honum – til Gud okkara, tí Hann skal ríkliga fyrigeva!“ (Es.55:6-7).
kelda: Leirkerið - Matt Ward (úr Prophecy Update)


text:
Kvøldseta í Bókbindaragøtu
Í sambandi við 50 ára føðingardagin hjá Setrinum í ár skipa lesandi á Megindeildini fyri hugvísindi, samfelagsvísindi og námsvísindi fyri kvøldsetu.
Tiltakið verður í hølunum Bókbindaragøtu 8 í morgin, fríggjadagin 17. apríl kl. 18.
Á skránni er:
- 18.00 Vælkomin.
- 18.10 Regin Berg heldur fyrilestur um Skotska valið. Regin lesur á Søgu- og samfelagsdeildini.
- 18.30 Filmur um Námsvísindadeildina verður vístur fram.
Framsýningar:
- Hvat er ljóðskrift? Ein yrking í fleiri málførum. Framsýning frá Føroyamálsdeildini.
- Kreativa breytin á Námsvísindadeildini vísir ymiskt fram tað ið tey hava arbeitt við.
Møguleiki verður fyri práti við lesandi og ábit verður at fáa.
Seturskafein skipar fyri pubquiz kl. 19.00.
Øll lesandi og starvsfólk eru hjartaliga vælkomin!
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
1. Ivi í huga tungur er,
nívir á sálina mína,
vónloysi hjartanum hann ber,
gleðina burtur at týna;
aldri eg veit mær greiðan veg,
altíð kann toka villa meg,
hvør kann mær leiðina vísa?
2. Um enn so heimsins leið er døkk,
vandafull, torfør at ganga,
um enn mong vónin sundur støkk,
sálin av iva var fangað, –
tó skínur gjøgnum myrkrið alt
ljósið hitt skæra heitt og balt,
skínur til veraldar enda.
3. Ljósið er Harri Jesus mín,
hann vísir vegin hin góða;
hann býður øllum heim til sín,
orð hans so blídliga ljóða:
«Menniskjan troytta, her er havn,
útmødda sál, kom í mín favn,
hvíldina vil eg tær geva.»
4. Jesus mín! lat tú hesi orð
altíð í hjartanum finnast;
hvørja ferð tung mær gerast spor,
lat meg á kærleik tín minnast;
lættliga fellur verk mítt tá,
vónloysi víkur mær ífrá,
ivi for trúgv tá má lúta.
5. Trúgvin í huga gleði ber,
lyftir upp sálina mína,
vónloysi mær úr hjarta fer,
sorgin for gleði má dvína;
altíð eg veit mær greiðan veg,
aldri kann toka villa meg,
Jesus mær leiðina vísir!
Símun av SkarðiGoym tekstin


text:
Orð og lag: Martin Joensen
Gev mær pennar, gev mær pappír,
lat meg festa teg á blað.
Lat meg goyma tínar skuggar
áðrenn tú fert avstað.
Lokka ljós úr tínum hári,
fanga eygu dreymadjúp.
Gev mær pennar, gev mær pappír,
lat meg goyma teg.
Gev mær lørift, gev mær litir,
– heitar litir, ikki svart.
Lat meg mála meðan tíð er,
– mála eygnabráið fjart.
Lat meg eiga okkurt eftir,
tá ið tú ert farin avstað.
Gev mær lørift, gev mær litir,
lat meg goyma teg.
Gev mær tónar, gev mær røddir,
gev mær lut í tínum lag.
Hoyr ein moll ímillum durir,
hann fylgir tær avstað.
Til eina ferð vit síggjast aftur
goymi eg teg her hjá mær.
Gev mær tónar, gev mær røddir,
lat meg goyma teg.


text:
- Tíðindi, mentan og ítróttur
Eingin semja at hóma
Seinasta semingsroyndin var 28.desember, men eftir at partarnir høvdu sitið saman í umleið 12 tímar, gavst Semingsstovnurin við royndini at fáa partarnar at finna semju. Semingsroyndin endaði, uttan at nakað semingsuppskot varð lagt fyri partarnar.
Síðani tá hevur Pedagogfelagið hert verkfallið, og klokkan átta í morgin áðrenn fara allir limir í Pedagogfelagnum, sum starvast í fólkaskúlum, sernámi og forskúlum hjá kommununum, í verkfall.
Terje Sigurðsson, semingsmaður, sigur við útvarpið í kvøld, at í løtuni liggur ikki í kortunum at fara undir nýggja semingsroynd.
-Einki nýtt er at frætta frá pørtunum, og eingin semingsroynd er í umbúna, sigur Terje Sigurðsson, semingsmaður.
Fyrstu pedagogarnir fóru í verkfall 12 desember og 14 desember lýstu kommununalu arbeiðsgevararnir arbeiðsbann, og síðan tá hava allir kommunalir dagsstovnar verið stongdir.
15. desember herdi Pedagogfelagið verkfallið, so tað eisini rakti limir hjá felagnum, sum arbeiða hjá Almannaverkinum og sjálvsognarstovnum hjá Almannaverkinum. Men nøkur undantøk vórðu kortini givin, so nakrir pedagogar eru til arbeiðis á stovnum hjá Almannaverkinum.
Og í morgin verður verkfallið aftur hert.


text:
Glasir - við smølum myndlistarligum sjónarringi/
Nú lýst hevur verið við listprýðingini av stóra nýggja skúladeplinum í Marknagili, legði eg til merkis, at lýsingin um listprýðing fyri 3 milliónir krónur bara er orðað á føroyskum. Bygningurin er teknaður av BIG, Bjarke Ingels Group, sum er eitt altjóða arkitektafelag, grundlagt í Danmark, og sum umframt at arbeiða við menning av hugskotum um allan heimin í sambandi við býargerð og byggilist, eisini hevur teknað bygningar, sum eru bygdir í Korea og í USA osfr. Arkitektoniskt er talan um ein altjóða hugsaðan bygning, men listin skal eftir øllum at døma vera føroysk.
Ongastaðni í heiminum hava tey annars so stóran tørv á altjóða list sum í Føroyum, eitt land sum í ár 2016 ikki hevur megnað at fyriskipa føroyska luttøku á altjóða listamessum. Enn verri er tað, at vit enn ikki hava nakra permanenta framsýning av altjóða list í Føroyum. Listasavnið hevur føroyska list og tá savnið eina hissini ferð sýnir fram altjóða list sum t.d. á framsýningini hjá Ian McKeever, ja so møta bara nøkur fá. Sum kunnugt er okkara listasøga sera stutt og avmarkað og okkum tørvar altjóða kapping og íblástur um vit ikki púra skulu implodera í provinsiellari og protektionistiskari sjálvsnøgd. Sjálv haldi eg, at altjóða kapping skuldi verið uppløgd í eini so stórari og altjóða hugsaðari verkætlan sum Glasir, har vit fara at útbúgva fleiri túsund ungar føroyingar til kritiskar samfelagsborgarar, sum fleiri av teimum fara víðari út í heimin at útbúgva seg.
Uppá fyrispurning mín um eina lýsing á enskum svarar Sigga Jacobsen, skrivstovufólk á Glasi soleiðis: ”..Í arbeiðssetninginum hjá nevndini er orðað, at listprýðisnevndin skal kunngerða uppgávuna at listprýða Glasir í føroyskum miðlum. Lýsingin er tí bert á føroyskum…”.


text:
Kvæðastevna, fyrilestrar og dansur
Leygardagin 27. oktober 2018 skipa Sláið Ring og Norðurlandahúsið fyri tiltakinum kvæðastevna, fyrilestrar og dansur. Byrjað verður kl. 15.
Fyrilestrarnar kemur Egil Bakka, ið er professari í tónleikavísundi við universitetið í Tróndheimi, at halda. Egil Bakka hevur eisini arbeitt nógv við siðaarvi í norskum fólkadansi.
Í blaðnum Faroe Isles Review, Volume 2, No 2, 1977, ið Bókagarður gav út, hevur Egil Bakka eina sera áhugaverda grein um føroyska dansin.
Egil Bakka kemur at halda tveir fyrilestrar. Annar hevur heiti: Færøysk dans i historisk perspektiv og hin eitur: Minder fra indsamling på Færøyene på 1970 åra.
Eftir fyrilestrarnar verður farið upp á gólv.
Eftir fyrra fyrilesturin leggur Norðstreymoyar Dansifelag fyri við Grettiskvæði. Dávur Emil Samuelsen Skipar.
Eftir seinna fyrilesturin verður tað Klaksvíkar Dansifelag, ið leggur fyri við Ebbe Skammelsen. Leivur Jacobsen skipar.
Aftaná verður frítt at skipa.
Tiltakið er alment og
ókeypis.


text:
Zven Balslev og Andy Bolus: Gourmeat/
Fríggjadagin 3.okt. letur upp framsýning hjá danska listamanninum Zven Balslev og bretska listamanninum Andy Bolus við heitinum Gourmeat. Fyrstnevnda kenna vit frá framsýningum í Steinprenti, hann er eitt av listafólkunum, sum verður við á ferðaframsýningini Grafisk Sambond, sum verður í Norðurlandahúsinum næsta ár. Zven Balslev dyrkar tað ljóta, kitsch og svart skemt í sínari list. Tað ger Andy Bolus eisini, hann arbeiðir við manipulatión. Til hesa framsýningina hevur hann gjørt nakrar kollasjur, sum eru bygdar upp av tilfarinum frá italskum horror- og pornoteknirøðum frá 1960-70 unum. Andy Bolus er somuleiðis slóðbrótari innan sonevnda Circuit-bending, sum er manipulatión av elektroniskum ringrásum. Hetta ger hann til dømis við leikutoy, sum umbroytast til larmandi løgin apparat. Andy Bolus býr í Paris og hevur undir dulnevninum Evil Moisture givið út eina ørgrynnu av avant garde og noise tónleikaútgávum.
Marie Kirkegaard Gallery
Holbergsgade 17C
Copenhagen DK-1057
Denmark


text:
- Tíðindi, mentan og ítróttur
Radarin: Tunnilsgrót og pensjónsnýskipan
Tórshavnar Kommunu stendur í boði at taka ímóti meira enn hálvari millión rúmmetrum av gróti úr Sandoyartunlinum. Men enn veit kommunan ikki, hvat grótið í sofall skal brúkast til.
Radarin var á borgarafundi á Velbastað týskvøldið, har kommunan legði nøkur hugskot fram og eisini bað íbúgvarar koma við góðum hugskotum.
Luttakarar:
Henrik Old, landsstýrismaður í samferðslumálum
Sirið Stenberg, landsstýriskvinna í innlendismálum
Annika Olsen, borgarstjóri í Tórshavnar Kommunu
Pensjónsnýskipan
Alt bendir á, at samgongan og Sjálvstýri einsamøll skulu bera pensjónsnýskipanina gjøgnum løgtingið. Hvørki Sambandsflokkurin ella Fólkaflokkurin eru við í nakrari semju um, hvussu framtíðar pensjónsviðurskiftini hjá øllum føroyingum skulu síggja út. Eisini Miðflokkurin er ivasamur.
- Vit hava skyldu at koma við einari pensjónsnýskipan, sigur Eyðgunn Samuelsen, landsstýriskvinna í almannamálum.
Luttakarar:
Eyðgunn Samuelsen, landsstýriskvinna í almannamálum
Bárður Nielsen, formaður í Sambandsflokkinum
Jørgen Niclasen, formaður í Fólkaflokkinum
Bill Justinussen, løgtingsmaður fyri Miðflokkin
Jan Otto S. Holm, fíggjarráðgevi
Tú kanst hoyra sendingina her.
Sí eisini


text:
Ari av Rana
07.12.2017 - 13:04
Tíðindi > Uttanlands > Politikkur
ST-trygdarráðið skal fundast í morgin um avgerðina hjá USA at viðurkenna Jerusalem sum høvuðsstað Ísraels. Hetta segði formansskapurin í ráðnum, Japan, fyri AFP.
Fundurin verður í morgin kl. 15 eftir umbøn frá 15 limalondum. Hesi eru Frakland, Bolivia, Egyptaland, Italia, Senegal, Svøríki, Bretland og Uruguei.
ST-trygdarráðið fer at kjakast um fleiri ymisk evni, men viðurkenningin av Jerusalem er mest aktuella evnið.
Tey átta londini í trygdarráðnum biðja ST-aðalskrivaran Antonio Guterres, um at leggja fram frágreiðing um avgerðina hjá USA at viðurkenna Jerusalem sum høvuðsstað Ísraels, og at flyta sendistovuna hjá USA úr Tel Aviv til Jerusalem, skrivar Reuters.
Antonio Guterres hevur tó sagt, at støðan hjá Jerusalem einans kann avgerast við samráðingum millum Ísrael og Palestina.


text:
08.10.2018 (14:23)
Smiður til ArtiCon
Vit sóknast eftir einum smiði til okkara verkstað á Hjalla.
Arbeiðsøki
- Alt vanligt stál- og sveisiarbeiði
- Umvæling og viðlíkahald av amboðum
Tín vangamynd
- Tað er umráðandi, at tú hevur góð samstarvsevni og evni at arbeiða miðvíst og sjálvstøðugt.
- Tú skal hava útbúgving sum stál- ella maskinsmiður ella líknandi.
- Tað er eitt krav, at tú hevur royndir sum smiður, hevur sveisað og arbeitt við stálarbeiði.
Vit bjóða
Fyri rætta fólkið er talan um eitt starv við spennandi avbjóðingum, sum geva góðar møguleikar fyri persónligari og fakligari menning.
Vit hava skipað viðurskifti og eitt gott arbeiðsumhvørvi. Harumframt bjóða vit eitt vælvirkandi verkstað við nýmótans útgerð.
Løn og setanartreytir
Løn og setanartreytir verða samsvarandi útbúgving og royndum.
Meir at vita
Hevur tú spurningar til starvið, kanst tú venda tær til Bjørn Tórsteinsson Holm, verkstaðsleiðara, á tlf. 216102
Umsókn
Umsókn við prógvum og lívsrensli skulu vera okkum í hendi í seinasta lagi 22. oktober 2018 og skal sendast til starv(at)articon.fo.
ArtiCon varð stovnað í 2001 og er í dag millum størstu byggifyritøkur í Føroyum. Felagið tekst við størri og smærri byggi-, jørð og lendisarbeiði, og ger alt slag av apteringsarbeiðum umborð á bátum og skipum. Vit leggja dent á at vera ein álítandi samstarvsfelagi og seta dygd, trygd og trivnað í hásæti. Í fyritøkuni starvast umleið 290 fólk.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Loysa ferðsluruðuleikan
Havnin er høvuðsstaður, havnarbýur, keypsstaður, lestrarbýur, ferðavinnuknútur og livandi frítíðarstaður hvørt um annað. Stundum er ov stórt trýst á ferðslukervinum. Loysnin byggir á tríggjar tættir: parkeringshús, býbussar og bleyta ferðslu. Vit ynskja ein grønari og tryggari bý, har fólk og ferðsla kunnu samskipast á ein hátt, ið tekur hædd fyri handilslívi, veðri og nógvari ferðslu til Havnar við bili.
Alneyðugt er at útvega fleiri parkeringspláss í býnum. Tí verður beinanvegin farið undir at fyrireika tvey parkeringshús. Gjaldsfría bussleiðin í Tórshavnar kommunu er ein sólskinssøga. Skal bussleiðin verða varandi valmøguleiki til bilarnar, má tænastan víðkast soleiðis, at býbussarnir eisini koyra regluliga leygar- og sunnudagar.
Allir borgarar eiga at fáa lættari atkomu til býin, handlar og almennar bygningar. Hesir atkomumøguleikar fevna um rørslutarnað eins og hoyri- og sjónveik. Kommunan eigur at seta í verk ein politikk fyri atkomumøguleikar og skipa soleiðis fyri at øll, uttan mun til førleikar, ótarnað kunnu fáa somu tænastur og somu møguleikar. Hetta er eisini galdandi, tá kommunan skipar ferðslu, parkeringsviðurskifti, busssamband, súkkluleiðir og lendisgøtur.
Tjóðveldi vil gera tað lættari og tryggari at ferðast við súkklu. Arbeiðið at gera súkklubreytir heldur fram. Neyðugt er at skipa eitt samanhangandi súkklukervi, ið ikki nýtist at liggja upp at vegum, men heldur gjøgnum náttúruna, skot og geilir. Hetta fremur bæði trygd og uppliving hjá teimum ferðandi gjøgnum býin.
Til tess at tryggja, at allar gongubreytir í kommununi eru góðar og tryggar til gangandi, barnavognar og koyristólar verða tær skoðaðar og dagførdar.
Arbeiði við at gera lendisgøtur heldur fram, eisini í bygdunum, so høgligari verður hjá bygdarfólki, avbygdarfólki og ferðafólki at njóta vøkru náttúruna uttan at gera seg inn á hana.
Viðlíkahald og røkt av vegum í kommununi raðfestast fremri, og størri játtan eigur at verða sett av til at halda vegirnar við líka, bæði við asfaltering, kavarudding og salting. Nýgerð av vegum eigur at verða skipað skynsamt, so vit ikki fáa óneyðug skar í náttúruna.
Ein ferðslutrygdarætlan fyri kommununa liggur klár og eigur at verða tikin fram aftur. Tjóðveldi vil seta pengar av til at fremja ætlaðu átøkini í ferðslutrygdarætlanini.


text:
Steinar Patursson
17.09.2015 - 16:29
Tíðindi > Samfelag & Politikkur > Landspolitikkur
Toppsøgur teigurin riggar ikki á Portalinum í løtuni. Tí kunnu tað verða eldri søgur, sum framvegis liggja sum toppsøgur. Nýggjastu søgurnar eru at síggja á forsíðuni undir "Nýggjasta".
Í dag hava flokkarnir valt tingfólk í tær ymsu nevndirnar. Páll á Reynatúgvu, løgtingsformaður, hevur júst kunngjørt tær ymsu nevndirnar, og tær síggja soleiðis út:
Fíggjarnevnd: Forkvinna: Annika Olsen. Nevndarlimir: Helena Dam á Neystabø, Kristin Michelsen, Pauli Tron Petersen, Jacob Vestergaard, Bill Justinussen og Bárður Nielsen.
Mentanarnevnd: Forkvinna: Hanna Jensen. Nevndarlimir: Kristianna Winther Poulsen, Jónleif Johannesen, Óluva Klettskarð, Katrin Kallsberg, Jógvan á Lakjuni og Bjørn Kalsø.
Rættarnevnd: Formaður: Kristin Michelsen. Nevndarlimir: Sonja Jógvansdóttir, Ruth Vang, Magni Arge, Elsebeth Mercedis Gunnleygsdóttur, Edmund Joensen og Magnus Rasmussen.
Trivnaðarnevnd: Forkvinna: Katrin Kallsberg. Nevndarlimir: Òluva Klettskarð, Djóni N. Joensen, Sonja Jógvansdóttir, Elsebeth Mercedis Gunnleygsdóttur, Jenis av Rana og Kaj Leo Holm Johannesen.
Vinnunevnd: Formaður: Bjarni Hammer, Bárður Kass Nielsen, Bjørt Samuelsen, Magni Arge, Jørgen Niclasen, Jákup Mikkelsen og Bjørn Kalsø.
Uttanlandsnevnd: Forkvinna: Annita á Fríðriksmørk. Nevndarlimir: Bjørt Samuelsen, Heðin Mortensen, Kári P. Højgaard, Jákup Mikkelsen, Kaj Leo Holm Johannesen og Magni Laksáfoss
Landsstýrismálanevnd: Formaður: Bárður Kass Nielsen. Nevndarlimir: Annita á Fríðriksmørk og Magnus Rasmussen.
Norðurlandaráðið: Ruth Vang og Jenis av Rana.
Ùtnorðurráðið: Formaður: Kári P. Højgaard. Nevndarlimir: Annika Olsen, Bjørt Samuelsen, Jørgen Niclasen, Bill Justinussen og Magni Laksáfoss
Løgtingsgranskoðari: Jónleif Johannesen


text:
VEÐURLAGSGASS
Ein av størstu umhvørvistrupulleikunum í okkara tíð er broytingin av hitajavnvágini á jørðini. Trupulleikin er heimsumfatandi og kann elva til veðurlagsbroytingar á jørðini. Koltvíilta og vatndampur í atmosferuni forða fyri at hiti verður leiddur burtur frá jørðini, og fer ein økt útleiðing av koltvíiltu tí at elva til eina økta upphiting. Hetta fyribrigdið nevnist “VAKSTRAHÚSÁRIN”. Ein økt upphiting av jørðini kann eisini elva til broytingar í avfalli og vindviðurskiftum, og er eisini vandi fyri at ísurin á pólunum fer at bráðna. Av tí at vatn verður víðkað við størri hita, má eisini roknast við, at vatnstøðan í høvunum fer at hækka.
Tey trý gassini, sum hava størstu ávirkan á vakstrarhúsárinið, eru koltvíilta (CO2), metan (CH4) og láturgass (N2O). Fyri at sammeta onnur gass í mun til koltvíiltu verður nýtt eitt virði fyri upphitingarstyrki, sum er eitt tal fyri hvussu vakstrarhúsvirkið gassútlátið av rini vekteind av einum gasii er, samanborið við somu nøgd av koltvíiltu. Hetta talið nevnist GWP (Global Warning Potential) og er sett til 1 fyri koltvíiltu. GWP fyri mentan er 21 og fyri láturgass 310.
Økta nýtslan av brennievnum og oyðilegging av skógaøkjum hava elvt til ein hækking av koltvíiltunøgdini í atmosferuni, og ernøgd in síðani miðskeiðis í seinastu øld hækkað við 30%. Mett verður at 50% av samlaða útlátinum av kolvtíiltu verður verandi í atmosferuni, meðan hin helvtin verður upptikin í heimshøunum ella verður upptikin í samband við gróður á landi.


text:
Mannagongd fyri døming
Mannagongd í sambandi við døming í Meistaradeildini
• Heimafelagið skal seta seg í samband við dómararnar í seinasta lagi ein dag áðrenn dystin.
• Um broytingar eru í dystum, kunnar kappingarstjórin dómararnar um broytingarnar.
• Um broytingin ger, at tað hjá dómara ikki ber til at døma dystin, roynir kappingarstjórin fyrst at finna ein avloysara í dómarabólkinum.
• Um tað ikki ber til at finna avloysara í dómarabólkinum, fær felagið, sum skal døma dystin, boð frá kappingarstjóranum um, at tey mugu sjálvi skaffa dómara ella dómarar.


text:
Partrolarin Jaspis hevur rent á land sunnanfyri vitan við Syradali á Kalsoynni. Tað hendi umleið klokkan tvey í nátt, men ongin fólkaskaði hendi og alt veit væl við. Jaspis var á veg til fiskiskap. Smb. Útvarpinum kl. 10.00, so hevur skipið ikki fingið skaða og roynt verður at toga Jaspis av aftur á miðdegi, tá Les meira…
Forfatter: Símun á Høvdanum
Dýrindal kom fullfermdur inn, ímeðan vit skóru grind upp á kajuni
Kl. 11.30 leygarmorgunin kom Dýrindal inn eftir Vágni fullfermdur, ímeðan vit skóru grindina upp á vesturkajuni. Dýrindal byrjaði túrin tann 27. juni og landaði til N.F.C.S leygardagin. Teir høvdu verið á landleiðini og høvdu 37.600 pund inni og veiðan varð boðin út á Fiskimarknaðinum Føroyar mánadagin 2. juli. SáH
Røðan Signhild V. Johannesen borgarstjóri helt til Team Rynkeby tann 28. juni
“Sælari er at geva enn at fáa” Tá ið vit hvørt ár handa ársins rósu, verða hesi orðini tikin fram, tí tey standa ofta graveraði í gávuni, sum ársins rósa fær. Orðini stava úr Ápostlasøguni og snúgva seg um, hvussu vit eiga at arbeiða og taka okkum av teimum, sum eru verri fyri enn vit Les meira…
Atlantic Airways gjørt samstarvsavtalu við AirFrance-KLM
Atlantic Airways hevur júst gjørt eina samstarvsavtalu við stóra franskt/hollendska flogfelagið AirFrance-KLM, sum vil styrkja um sína støðu í Føroyum. Talan er um eina sokallaða interline-avtalu. Við avtaluni gerast Føroyar meiri atkomuligar fyri ferðafólkum úr 314 ymsum ferðamálum í 116 ymsum londum, og Atlantic Airways kann sostatt taka uppaftur størri lut í menningini av føroyskari Les meira…
Sjálvandi átti Cannabis at verið resept heilivágur
Mín meining er, at vit í Fólkaflokkurin skuldi tikið máli upp og gjørt Cannabis til resept heilivág, so tey sum høvdu brúk fyri Cannabis sum heilivág fingu tað. Gott kempa Gunnvá og góðan betring. Her ein grein Gunnvá Tróndardóttir Joensen skrivaði á Facebook tann 27. juni, les herundri: Í málinum um sjokulátu viđ cannabis í, Les meira…
Lítil grind legði beinini á Borðoyavík
Klokkan tvey í nátt var boða frá grind sunnanfyri Borðoyavík. Ætlanin var at reka hana inn í Hvannasund, men ikki fekst rakstur á hana norðureftir, hon vildi bara suðureftir og so var avgjørt at reka hana inn á Borðoyavík. Klokkan umleið 5:30 bleiv hon dripin. Drápið gekk væl og eftir góðar 10 min. vóru allir Les meira…
Maverick Barr stroymar dystin Birkikara F.C. – KÍ klokkan 18.00 í dag
Nú frættist at Europa Leauge dysturin ímillum Birkarar F.C. – KÍ kann stroymast beinleiðis, so sjálvandi skulu KÍ fjepparnir hjá Maverick Barr sleppa at síggja dystin í Maverick. Vit lata dyrnar upp kl. 17.00, so vit hava tíð at hita upp. Eisini vera dystirnir Ongland – Belgia og Panama – Tunesia vístir kl. 19.00 og Les meira…
Pop Up Shop hevur seinasta søladag í Klaksvík ídag
Kl. 18.00 í dag er seinastu søludagurin hjá Pop Up Shop handilinum í Klaksvík á hesum sinni. Nógv góð tilboð eru og geva tey av ymiskum vørum heili 50% í avsláttri. Norðoya Portalurin og News.fo vóru á gólvinum og sera fínt var tað, tí har varð reyðu løbarin breiddur út fyri okkum. Tvær fryntligar kvinnur Les meira…
Nú vóni eg ikki at KK betalur lýsingar um Team Rynkeby til Norðlýsið
Norðoya Portalurin og News.fo hava sjálvandi skriva um vitjanina hjá Team Rynkeby í Klaksvík í morgun. Fór at kannað, um onkur annar Portalurin hevði søguna um Team Rynkeby á teirra síðu og datt á hesa lýsingina: Nú vóni eg ikki at Klaksvíkar Kommuna betalur 1.250,00 kr. fyri toppbannara um dagin til Norðlýsið fyri at lýsa Les meira…
Team Rynkeby kemur til Klaksvíkar klokkan 10.30 í morgun
Súkkluferðin til París byrjar frá Kráarbrekku í Klaksvík Klokkan 10.30 kemur Team Rynkeby til Klaksvíkar. Teir byrjað túrin til París frá “Rynkeby” økið uttan fyri Sambýlið á Heygnum við Helnabrekku. Nógv fólk plaga at siga Rynkebyliðnum farvæl og ynskja teimum góðan túr og væntandi vera tað mong eisini í morgun. Hetta er skráin: Kl. 10.30: Les meira…


text:
Tað er einki virði í at vera viðgitin
04.08.2017 - 11:00 - Ásbjørn Jacobsen
“... Harri ... eina til tín stendur øll mín vón.” Sálm. 39,8.
Samfelagið er so bergtikið av øllum teimum kendu í Hollywood, men tað er púra burturvið. Milliónir hava sum fyrimynd tey, sum eru vorðin viðgitin og hava havt framgongd, sjálvt um tað at vera “stjørna” ikki gevur tað nøgdsemi, tú verður freistaður at halda.
Tað kundi Marilyn Monroe havt sagt okkum, og eisini Elvis Presley og Michael Jackson. Hugsa tær tann tilbiðjan, sum fall Mohammed Ali í lut, tá ið hann var bestur. Hann var kendur sum “Heimsmeistarin, sum eingin kundi vinna á”.
Myndin av honum var oftari á permuni á ítróttarbløðunum enn myndir av nøkrum øðrum ítróttarmanni í søguni. Hvar hann enn gekk, fylgdu myndatólini við. Men ríkidømi og heiður og æra kunnu ikki keypa eina góða heilsu, og hann mátti lúta fyri Parkinsons sjúkuni.
Ítróttartíðindamaðurin, Gary Smith, var eina tíð saman við hesum heilsubrekaða ítróttarmanni í heimi hansara. Tíðindamaðurin spurdi, um hann kundi sleppa at síggja hansara heiðursmerki.
Ali fylgdi honum oman í eitt myrkt, ráligt og vátt fjós, sum stóð beint við sethúsini. Har, styðjað upp móti einum veggi, var ein fjøl við einari framsýning av minnislutum – myndum av “Thrilla í Manila”, myndir av Ali, sum dansar og boksar og lyftir meistaraskaps-beltini, hann hevði vunnið, upp um høvdið. Men myndirnar vóru blettutar av hvítum strípum frá dúgvunum, sum reiðraðust uppi á sperrunum. Ali tók fjølina og snaraði henni á, so at framsíðan vendi inn móti vegginum. So fór hann til gongu, og Smith hoyrdi hann mutla: “Eg hevði allan heimin, og tað var einki. Hygg nú at mær.
Sálmaskaldið skrivaði: “Bert sum ein skuggamynd maður gongur, bert tómleiki er allur hans hávi, hann savnar, men veit ei, hvørjum tað ognast. Hvat líti eg tá á, Harri Eina til tín stendur øll mín vón!” Sálmur 39,7-8.
Effie Campbell umsetti.


text:
Í dag fyllir okkara størsti núlivandi myndahøggari, Hans Pauli Olsen seksti ár. Hans Pauli Olsen er føddur og uppvaksin í Havn, men hevur í mong ár búleikast í Keypmannahavn, har hann hevur atelier og eitt sera virkið arbeiðslív, sum eisini vit í Føroyum javnan njóta gott av. - Tó kann ikki sigast, at vit uppliva hann nógv á framsýningum her um leiðir - ein framsýning var í Steinprenti í 2013 og tá vóru heili tjúgu ár síðan ta seinastu. Hetta er spell; listamaðurin staðfestir sjálvur í fína filminum, sum Katrin Ottarsdóttir gjørdi um hann í 2008 (Eingin kann gera tað perfekta), at framsýningar eru øðrvísi enn bílagdar uppgávur, tí tá kann hann í størri mun fylgja egnum hugskotum.
Sína listarligu útbugving byrjaði Hans Pauli við tekning hja Askou Jensen á Glyptotekinum og síðan gekk hann á akademinum á myndahøggaraskúla, har Willy Ørskov og Bjørn Nørgaard vóru hansara professarar. Eyðkent fyri tann sjálvstøðugt hugsandi listamannin fann hann ein stíl, sum liggur nokk so langt frá stílinum hjá hesum báðum nevndu lærarunum. Hesin stílurin er rættiliga klassiskur og handverkliga er Hans Pauli Olsen einastandandi væl fyri.
Hans Pauli Olsen hevur gjørt eina rúgvu av bíløgdum standmyndum bæði í Danmark og í Føroyum; nevnast kunnu sveimandi standmyndirnar uppi undir loftinum á Handilsskúlanum á Kambsdali, fabulerandi figurarnir kring Listasavnið, hin treysti Traðarmaðurin, tann arkitektoniskt hugtakandi Fípan Fagra í Klaksvík og nógvar aðrar fyri ikki at tala um ta eiggiligu Kópakonuna, hendan næstan vitalistiska standmyndin frá 2014, sum undirritaða fanst nokk so dyggiliga at, og sum óansæð er mest vitjaða standmyndin í landinum. Flottari staðseting finst ikki.
Tilfarsliga útgangsstøðið hjá Hans Paula Olsen er organiskt við ósløttum yvirflata, sum livir og broytist við ljósinum. Við leirinum er tað næstan sum at hendurnar ganda lív og persónligheit í figurarnar, ið hann skapar. Bringumyndirnar ikki bara líkjast; tær eru ljóslivandi – so væl dugir listamaðurin at síggja og at endurskapa eitt nú eygnabráið í persóninum, sum hann modellerar.
Í standmyndunum leggur hann ofta okkurt aftrat sjálvum tí klassiska figurinum, sum skapar iva og endurhugsan um sjálvt listaslagið, sum hann tekst við. Leirfigurarnir verða stoyptir í bronsu, men granitt og gips brúkar hann eisini nógv. Hans Pauli Olsen leggur stóran dent á undirstøði á standmyndunum, á sokkulin, sum tíðum gerst aktivur partur av standmyndini. Tvífalding ella spegling er eitt høvuðstema, vektloysi er eitt annað tema, sum gevur standmyndunum eitt surrealistiskt brá. Standmyndirnar eru tíðum kollasjukendar og samansettar. Hans Paula Olsen dámar væl føroyska orðið fyri skulptur "Standmynd" og í hesum sambandi eksperimenterar hann við at birta eitt slag av tvídimensjonaliteti í tær trídimensjonalu standmyndirnar. Stóra framsýningin, sum hann hevði á Norðurbryggjuni í Keypmannahavn í fjør æt Stående billeder og her vóru heili 75 portrettbustur framsýndar. Tað hevði verið áhugavert at sæð eina stóra framsýning við verkum hjá listamanninum í hansara heimlandi – fyribils ynskja vit honum hjartaliga til lukku á føðingardegnum.


text:
Ókeypis skeiðstilboð/undirvísing í føroyskum fyri útlendingar búsitandi í Suðuroynni.
Skipað verður fyri føroyskari undirvísing fyri útlendingar í Suðuroynni í:
- Føroyskum máli
- Landafrøði
- Søgu og samtíð
- Familjuviðurskiftum
- Rættindum og skyldum
Endamálið við undirvísingini er at læra at skilja føroyska samfelagið betur.
Tað er ókeypis og ætlað borgarum, sum eru flutt higar úr útlondum.
Undirvísing verður fast hvørt hóskvøld kl.19.00 til 21.00 í Tvøroyrar Skúla.
Undirvísingin verður býtt upp í byrjanarstigi í føroyskum og víðarikomin.
Vit vilja byrja skeiðið við at bjóða tykkum og einum av tykkara avvarðandi til ein innleiðsludag sum verður leygardagin 13.oktobur kl.10.00. Børn tykkara eru vælkomin við.
Á henda hátt, kunnu vit koma fram til, at um tú arbeiðir og ikki hevur møguleika at koma til undirvísing hóskvøld – so kunnu vit í felag skipa fyri onkrum skeiðum um vikuskiftini. Tað er av alstórum týdningi, at tit royna at møta upp til innleiðsludagin.
Melda teg til við at ringja á tlf. 211971 ella send teldupost á Denne e-mail adresse bliver beskyttet mod spambots. Du skal have JavaScript aktiveret for at vise den.
Undirvísarar eru Poul B. Olsen og Lív Næs


text:
Tróndur Arge 15.04.2018 (14:30)
Beinleiðis fótbóltur: 6. umfar í landskappingini
6. umfar í landskappingini 2018 er í dag. Dystirnir eru NSÍ-HB, Skála-KÍ, EB/Streymur-Víkingur, TB/FCS/Royn-AB og 07 Vestur-B36. In.fo fylgir gongdini í øllum dystinum í Livescore skipanini. Allir dystirnir byrja klokkan 15.
Beinleiðs tekstfrásøgn frá Effo-deildini – Trýst HER
Inni á Livescore skipanini kanst tú síggja beinleiðis frásøgn frá øllum dystunum, við at trýsta á frámerkið av dystinum.
Leinkjan til Livescore er: (www.in.fo/matches)
Rás2 á staðnum
Rás2 sigur frá tveimum dystum í dag. Í Runavík millum NSÍ og HB, og á Skála millum Skála og KÍ. Aftaná verður 3. Hálvleikur við samrøður, reaktiónum og samanumtøkum.
Her á in.fo koma sjónbandamyndir, samrøður og myndir frá dystunum í dag.
Stroyming:
Kringvarpið stroymir frá dystinum í Runavík millum NSÍ og HB.
NSÍ-HB: Fyri at síggja stroymingina ”Trýst HER” – ella á pílin á myndini
6. umfar:
NSÍ-HB (15.00) Beinleiðis á Rás2
Skála-KÍ (15.00) Beinleiðis á Rás2
EB/Streymur-Víkingur (15.00)
TB/FCS/Royn-AB (15.00)
07 Vestur-B36 (15.00)
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sandavágs kirkja 100 ár
Hátíðargudstænasta verður sunnudagin 30. aprílFólkakirkjan
Pól á Kletti
poulkletti@hotmail.com
Leygardagin komandi eru liðin hundrað ár síðan kirkjan í Sandavági varð vígd. Kirkjan er bygd undir 1. veraldarbardaga. Arbeiðið byrjaði í 1914, og varð kirkjan vígd 3. sunnudag eftir páskir, 29. apríl í 1917. A. C. Evensen, settur próstur, vígdi kirkjuna.
Sandavágur er gomul kirkjubygd. Kirkjan hevur í gomlum døgum staðið niðri á bakkanum norðan fyri ta gomlu bygdina. Eingin veit at siga, hvussu nógvar kirkjur hava verið í bygdini.
Roknskaparbókin fyri Vága prestagjald byrjar 1691, og hon umtalar kirkju í Sandavági.
Annars varð kirkja bygd í 1716, 1741, 1805, 1863, og kirkjan, sum nú er í 1917. Vit vita sostatt um seks kirkjur í Sandavági hesi seinastu 325 árini.
Brimið hevði máað nógv burtur av kirkjugarðinum og lendið var sokkið nógv. Kirkja varð tí bygd norðuri á Oyruni 1741 og kirkjugarður gjørdur rundan um hana. Hinar tríggjar kirkjurnar, sum vórðu bygdar seinni, vórðu bygdar á somu grund.
Magnus Jacobsen – Magnus á Kamarinum í Havn – teknaði hesa kirkjuna, sum nú hevur hundrað ára vígsludag. Hann gjørdi eisini arbeiðsfrágreiðing.
Kirkjan er 19,70 m long og 9,60 m breið. Undir byggingini var Magnus á Kamarinum sjálvur byggimeistari og formaður. Fyri arbeiðinum stóð Jógvan Elias Thomsen, keypmaður í Sandavági.
Í arbeiði hevði hann Andreas Joensen úr Kvívík sum arbeiðsformann, og 9 smiðir úr Sandavági og Miðvági. Brøðurnir í Geil í Havn, Petur Alberg og Christin H. Isaksen, málaðu kirkjuna, bæði innan og uttan. Petur Alberg setti litirnir á. H. C. W. Tórgarð, byggimeistari, í Havn, hevði eftirlit við arbeiðinum.
10. august 1891 gav Thomas Thomassen (Tummas í Bartalsstovu) altartalvuna sum hongur í kirkjuni í dag. Frásagnir siga, at Lucie Ingemann (1792-1868), sum var kona B. S. Ingemanns, sálmaskald, hevur málað altartalvuna. Myndevnið er hirðarnir, sum tilbiðja Jesusbarnið í Betlehem. Talvan, sum varð umvæld í 1997, er mett at vera umleið 170 ára gomul.
Kristin í Geil hevur yvir altartalvuni – á kórbróstinum – málað myndir eftir gomlum kirkjumálningum. Jógvan Elias Thomsen hevur givið kirkjuni málningarnar.
Mikkjal á Ryggi hevur málað blomstrini, sum eru ímillum myndirnar, og blomstrini á prædikastólinum og doypifuntinum. Oman fyri myndirnar eru tvær liljur, sum eru telgdar úr træi.
Skipið sum hongur í kirkjuni hevur Ferdinand Heinesen í Sandavági gjørt og givið kirkjuni í 1952.
Urguna hevur Frobenius & Sønner gjørt í 1991.
Hendan kirkjan í Sandavági er rættiliga sermerkt í sniði og líkist ikki nakrari aðrari kirkju í Føroyum. Mikkjal á Ryggi segði Sandavágs kirkju vera ta vakrastu í Føroyum.
Nú Sandavágs kirkja verður 100 ár, verður hátíðargudstænasta sunnudagin 30. apríl.
Skráin er henda:
Præludium: Mattias Kapnas
Sálmur: Smáar aldur fjøru randa
Kollekt/lestur: Marjun í Kálvalíð
Vágakórið
Uni Næs dómpróstur
Sálmur: Frelsarin hirði mín góður er
Prædika: Inga Poulsen Dam
Solosangur: Katrin á Borg
Sálmur: For Harrans orð, ið sum ein sól
Vágakórið
Kollekt, signing
Sálmur: Tú alfagra land mítt
Postludium: Mattias Kapnas
Urga: Bjarki Johannesen
Trombon: Finnur Joen-Jacobsen
Eftir gudstænastuna verður døgurði í ítróttahøllini á Giljanesi. Um kvøldið kl. 18 verður konsert í kirkjuni.
Myndaframsýning um kirkjuna verður í ítróttahøllini á Giljanesi.


text:
Hevur tú sæð okkurt sum onnur kunnu hugsast at hoyra um sum skjótast.
-
Rodmund á Kelduni
Unread post
by Rodmund á Kelduni » 14 Jan 2014, 16:39
Tað var einki minni enn ein fantastisk eygleiðing av Bognevum sum Signar Olsen hevði í Hvalba tann 24.12.2013, hann avmyndaði ikki færri enn 13 Bognev, hettar er sera sera sjáldsamt, ikki bara her hjá okkum men eisini í okkara grannalondum.
Bognevini í Trongisvági vóru ein partur av bognevunum í Hvalba, og tað verður spennandi at síggja hvussu leingi tey verða í Tronginvági.


text:
Avmarka - Húkurin
Standmyndin, sum stendur í rundkoyringini við Borðoyarvík, bleiv avdúkað 19. august 2010 á Sjómannadegnum.
Hóast standmyndin at byrja við bert hevði eitt fyribilsloyvi, blivu klaksvíkingar so glaðir fyri húkin, at teir løgdu alla orku í, at húkurin bleiv standandi har, ið hann stóð - nevniliga í rundkoyringini, sum er innkoyringin til Klaksvíkar og Norðoyggjar.
Jacob Oluf á Lakjuni og Anfinn Isaksen hava meistarliga greitt húkin úr hondum.
"Húkurin" er 5,6 metrar høgur.
Plakatirnar verða latnar uttan rammu.
Prentað á Amber Graphic 200 gr.
50,00 kr
KANN BERT BÍLEGGJAST :)


text:
Eik minkar um deildarnetið og starvsfólkatalið31-01-2013
Virksemið verður nú lagað til marknaðarstøðu bankans, og hetta merkir m.a., at deildarnetið og starvsfólkatalið minka
Broyting í skrivliga kundasamskiftinum16-01-2013
Eik fer ikki longur at senda netbankakundum kontuavrit, gjaldsyvirlit og fráboðan um flyting í vanligum posti. Broytingin fær gildi 1. mars 2013
Netbankin: Dagfør Java14-01-2013
Trupulleikarnir, sum hava verið við Java forritinum, sum vit brúka m.a. til Netbankan, eru nú rættaðir. Neyðugt er at dagføra Java forritið til nýggjastu útgávuna, t.e. Java 7 - Update 11
Netbankin enn tryggari04-01-2013
Sum liður í einum framhaldandi arbeiði at tryggja netbankan so væl sum yvirhøvur gjørligt, verður nýggj mannagongd verksett í øllum føroyskum netbankum tann 22. januar 2013. Tá tú frameftir flytur pening yvir eina ávísa upphædd í netbankanum, skal henda eisini góðkennast umvegis fartelefonina. Henda ávísa upphædd verður ásett av peningastovnunum
Broyting fyri vinnuligar netbankar02-01-2013
Gjaldið fyri netbankan hjá vinnukundum verður nú kravt eina ferð um ársfjórðingin, í staðin fyri sum higartil eina ferð árliga


text:
Mánaðarskiftið august - september var Havstovan vertur fyri árliga ICES-arbeiðsbólkafundinum um uppsjóvarfisk. Umleið 35 granskarar úr Føroyum, Íslandi, Noregi, Grønlandi, Russlandi, Danmark, Bretlandi, Írlandi, Niðurlondum, Týsklandi, Fraklandi, Spania og Portugal luttóku á fundinum, har stovnsmetingar vóru gjørdar fyri m.a. norðhavssild, makrel og svartkjaft.
Eisini vóru vísindaligar kanningar og veiðuhagtøl, sum eru partur av stovnsmetingunum, viðgjørd. Úrslitini frá fundinum eru latin ICES, sum eftirmetir arbeiðið.
Tilmælið frá ICES um mest loyvdu veiðu fyri makrel og svartkjaft komandi ár, verður almannakunngjørt tann 28. september. Fyri norðhavssild verður tilmælið ikki tøkt fyrr enn seinni, helst 22. oktober, tí ein umsitingarætlan skal fyrst góðkennast av strandalondunum.


text:
Orð og lag: Martin Joensen
“Eina silvur og tveir gammel dansk!”,
hon sigur: “Ger so væl!”.
Eg festi mær í eina sigar,
meðan eg stívi meg av.
Tað eru tríggjar nætur síðan eg var við hús,
men enn ljóðar mín Kaggablues.
Har sita nakrar kenningar og spæla sjavs,
ein øsir seg og vil ikki meir.
Eg stetli yvir og bjóði meg fram,
men teir biðja meg stinga av.
Nakrir øltenorar ýla blue suede shoes,
sjálvur murri eg mín Kaggablues.
Nú fái eg ein fingur í búkin
frá eini skiparakanón.
Hann spyr meg hví mítt slips er gult,
tað vil hann tramin ikki finna seg í!
Eg sigi: “Gamli mín, fest ikki í mítt fjús,
ella merkir tú mín Kaggablues!”.
Hesin gamli hevur hug at dansa,
– besti sjeykari í norðurstreym.
Men hin fyrsta sigur nei, hin næsta vísir tenn,
men triðju ferð so bítur á.
eg sigi: “Snøgga mín, kom við mær heim undir brús,
so skalt tú hoyra mín Kaggablues!”.